Gaztea Sariak 2020: zuzeneko onenaren kategorian izendatutako artistak\nZuzeneko onena: Zetak, Xabi Bandini, Belako eta Eñaut Elorrieta\nAzaroaren 3an abiatuko da botoa emateko epea, webgunean. Irabazlearen izena azaroaren 26ko sari banaketan jakingo dugu.\nGaztea Sariak 2020: Zuzeneko Onena\nZetak, Xabi Bandini, Belako eta Eñaut Elorrieta lehiatuko dira "Zuzeneko onena"ren Gaztea Saria irabazteko bidean. Azaroaren 3tik aurrera egongo da zabalik botoa emateko epea.\nTalde berriaren sorrerarekin batera, kontzertu formatu berria proposatu zuen Pello Reparazek. 2019ko azaroaren 17an, proiektua zuzenean aurkezteko hitzordu berezia antolatu zuten Hernanin Zetakekoek, ikusleei emanaldiaren tokia aurretik jakinarazi gabe. Formatu berritzaileen alde egiten ari dira nafarrak, oholtza gainean muntaia ikusgarriak eskaintzeaz gain.\n2. Xabi Bandini\n'Biba!' diskoa aurkezten ibili da azken hilabeteotan Xabi Bandini, agertokiz agertoki, pandemiak egoera guztiz baldintzatu duen arren. Musikari gisa duen guztia ematen du nafarrak.\nPlastic Drama diskoaren argitalpena atzeratu behar izan zuten arren, mungiarrek kontzertu-bira arrakastatsua egin zuten zenbait autozinetan udan, koronabirusaren krisiak eragindako errealitate berrira egokituz. Abuztuaren amaieran, Bilboko Euskalduna Jauregia bete zuten.\n4. Eñaut Elorrieta\nEñaut Elorrietak bigarren bakarkako lana argitaratu zuen 2019an: Irteera Argiak. Disko berria zuzenean aurkezten hasi zuen 2020. urtea. Konfinamenduak eragindako geldialdiaren ostean, berriz ekin die emanaldiei. Musikari bikainez inguratuta, ikuskizun intimista eta gertukoa da Elorrietaren zigilua.


Udako solstizioa: Ona barnera, gaiztoa kanpora! - ERA\nARG: Patxi Pitillas\nUdako solstizioa: Ona barnera, gaiztoa kanpora!\nPertsona guztion beharra da noizbehinka naturarekin bat egitea, eta udako solstizioaren inguruko ospakizunek horretarako aukera ematen dute.\nNaturaren eta bizitzaren zikloak ulertzearekin batera kultura guztiek sortu dituzte ziklo berri ona eta oparoa eskatzeko errituak. Udako solstizioko errituetan, negukoetan bezala, suaren eta uraren garrantzia goratu da belaunaldiz belaunaldi.\nBaina ez bakarrik suak, urak ere botere miresgarria hartzen du urteko gaurik motzenaren bukaeran, gaixotasunak sendatzeko eta ikusten ez dena ere garbitzeko ahalmena baitauka. Solstizioaren eguneko egunsentian itsasoan edo errekan murgiltzea, iturrietan eskuak eta aurpegia garbitzea, zelaietako ihintzez oinak bustitzea… horiek guztiek balio omen dute berritzeko eta indartzeko.\nEta udako solstizioan, suarekin eta urarekin batera, hirugarren elementu bat ere nabarmentzen da: natura bera. Herri askotan maiatzeko zuhaitza edo sanjoan zuhaitza jartzen dute herriko plazan, zutik, herria gaitz guztietatik babesteko. Bestalde, sinesmenak dio San Joan egunean hartutako landareek babesa ematen dutela urte osoan, bereziki lizar edo elorri-zuri adaxkak badira.\nUrteroko erritu horietan pertsonen arteko loturak estutzen dira. Harreman sareen irudia dira suaren edo zuhaitzen inguruko soka-dantzak, zortzikoak edo kintoen dantzak. Ohitura horien adibidea da Urdiango neska gazteek abesten duten San Juango kantaita:\nARG: © Patxi Pitillas


Zimentazioak eta konponketak - Produktoak\n20 urteko esperientziak zuen beharrekin bat datozen mota guztietako soluzioak emateko gaitasuna ematen digu\nPabimentu eta estaldurak\nHormigoi eta morteroentzako gehigarriak\nZoru ez labaingarriak\nIgogailu zuloak, estalkiak, igerilekuak, tankeak, etab.\nReponor Logistic, S.L.-k merkatuko resina onenak erabiltzen ditu bere productuak egiteko\nParking zaharren konponketa eta eraberritzea\nBezeroari egokitutako seinaleak\nMerkatal guneak, jende aurrerako guneak, etab.\nJokaleku, eskola, kiroldegi, kirol instalazio, etab-en estaldurak\nZimentazioak eta konponketak\nAinguraketa azkarreko eta erresistentzia altuentzakotzako poliéster sistema – Abiatze armaduren ainguraketentzat, mota guztietako makinentzat, kableentzat, etabarrentzat aproposa.\nErresistentzi handiko eta atzerapenik gabeko zementu emultsioa, zimendatzeentzat, makinen ainguraketentzat, garabien errailentzat, etb. – Jariakortasun altua, autonibelantea, erresistentzien garapen azkarra eta atzerapena guztiz deseztatzen du.\nHormigoi estrukturak konpontzeko prestazio altuko eta atzerapenik gabeko mikrohormigoia – Egoera txarrean dauden hormigoi estrukturak errehabilitatzeko egokia. Erabilera asko ditu, hormigoiarekin itsasgarritasun ona du eta denbora luzean irauten duen erresistentzia altua du.\nRemorpox Tx Plastering\nErresitentzia kimiko altua duen konponketetarako epoxi morteroa – Produktu kimikoekin kontaktuan dauden hormigoi estrukturak konpotzeko aproposa.\nZimentazioetarako, betetzeko, ainguraketetarako eta pitzaduren injekzioentarako epoxi sistema – Makinen oinarriak bete eta zimentatzeko, garabi arrailentzat, hormigoi estrukturak sendotzeko egokia.\nKonponketetarako eta betetzeko erresistentzia altuak goizo garatzen dituen morteroa – Konponketetarako, hormigoi edo harrizko zutabeak, habeak etab. konpontzeko, betetzeko eta fijatzeko. Zerbitzura lehenbailehen sartzeko premia dagoenean.\nKonponketetarako epoxi morteroa – Itsasgarritasun handiko eta kolpe eta eraso kimikoei erresistentzia duen epoxi morteroa. Harrizko eta hormigoizko elementuak konpontzeko.\nEpoxi erretsinazko inprimazioa– Disolbatzailerik gabeko eta biskositate baxuko inprimazioa edo itsasteko geruza.\nKonponketetarako atzerapenik gabeko morteroa – Itsasgarritasun altua, atzerapenik ez, inpermeabilizazioa eta erresistentzia altua. Estrukturak sendotzeko eta konpontzeko egokia.\nKorrosiorik gabeko inprimazioa – Korrosioa sahisten du. Konpontzera doazen hormigoi estrukturetako armadurentzat gomendatua.


Errepresioaren hatzak, azalera | Gizartea | Berria\nErrepresioaren hatzak, azalera\nAzazetako mendatean kolpistek hil zituzten hamasei pertsonak omendu dituzte. Lemoan, berriz, Aranzadi zientzia elkarteak miliziano baten gorpuzkiak atera ditu lurpetik.\nAzazetako mendatean hil zituzten hamasei pertsonei egindako omenaldia. JAIZKI FONTANEDA / FOKU\nKolpistek hasi zuten errepresioak izen propio asko ditu», entzun zen Azazetako (Araba) kaleetan atzo goizean. «Gernika, Durango...», xehatu zituen bozgorailuetako ahotsak. Bada, izen propio horietatik bik garrantzi berezia izan zuten atzo. Azazeta izan zen lehena: 1937an kolpistek inguru horretan hil zituzten hamasei pertsonak omendu zituzten. Bigarrena, Lemoa: miliziano baten gorpuzkiak lurpetik atera zituzten.\nHaizeak gogotik astindu zituen bandera errepublikanoak eta ikurrinak Azazetako kaleetan. Gaur zortzi 81 urte beteko dira Arabako mendate horretan hamasei pertsona hil zituztela. Mola jeneralak berak agindu zituen hilketak, kolpisten aurkako ekintzak eragozteko. Urteurrenaren atarian, sarraskia gogora ekarri zuten EH Bilduk, Ahal Dugu-k, Ezker Anitzak eta Equok. «Araba ezin dugu eraiki ahanzturaren gainean», adierazi zuten lau alderdiek.\nGogorarazi zuten Azazetako sarraskiak «Arabako historia gorriz» markatu zuela. 1937ko martxoaren 31ko iluntzean, bi kamioneta agertu ziren Gasteizko Bake kaleko espetxean. Hamasei pertsona atera zituzten: Teodoro Gonzalez de Zarate Gasteizko alkate hautetsia; zenbait zinegotzi; zenbait alderdi eta sindikatutako militanteak; baita jarrera politiko jakinik gabeko langileak ere. Libre uzteko agiria sinarazi, eta kamioietan sartu zituzten, falangistaz, erreketez eta guardia zibilez inguratuta. Azazeta mendatera eraman zituzten, basoan sartu, tiroka hil, eta hobi batean lurperatu. Urte gutxi batzuk geroago, gorpu batzuk berreskuratu zituzten, ezkutuan. 1978 arte ez zituzten denak atera.\nAtzo Azazetan bildutakoek justizia eskatu zuten, «iraganeko zauriak sendatzeko eta etorkizunera begiratzeko». Horregatik, «kezka» agertu zuten PSOEren, PPren eta Ciudadanosen jarreraren inguruan. Hiru alderdi horiek berriki galarazi dute Espainiako Amnistiaren Legea aldatzea, eta frankismoaren krimenak epaitzeko traba izango da aurrerantzean ere.\nAzazetako ekitaldian, gogora ekarri zituzten historiatik ezabatutako milaka pasarte. 1936tik aurrera desagerrarazi zituzten 143.000 pertsonak, kasurako. Bada, historia horietako bat berreskuratu zuten atzo Bizkaian. Lemoatik gertu, Aramotz mendilerroko iparraldeko magaletan, 36ko gerrako miliziano baten gorpua atera zuten lurpetik. Aranzadi zientzia elkarteko kideek egin zituzten lanak. Han ziren, besteak beste, Eusko Jaurlaritzako eledun Josu Erkoreka, Gogora Memoriaren Institutuko zuzendari Aintzane Ezenarro, eta Lemoako alkate Saioa Elejabarrieta.\nPaco Etxeberria Aranzadi zientzia elkarteko presidenteak azaldu zuen 1937an hildako miliziano baten gorpuzkiak zirela. Asturiasen (Espainia) jaiotako batenak, «seguruenik», baina ez dakite nor zen. Lemoatik gertu egon ziren borroketan, Eusko Gudarosteak ez ezik, beste hainbat borrokalarik ere hartu zuten parte: Asturiastik heldutako hiru batailoik, besteak beste. Hobian, hezurrak, Txekoslovakiako bi kartutxo, zenbait txanpon eta larruzko objektu baten arrastoak: «diru zorroa, agian». Lurpetik ateratako milizianoaren hobia herritarren oroimenean mantendu zen, urteetan. Hala, Lemoako bizilagun batek eman zuen hobiratzearen berri: Aramotz mendikatearen iparraldean, erreka baten ondoan, Izartza deitutako eremuan. Informazio horrekin lanean hasi ziren Aranzadiko kideak. 2017an aurkitu zuten lekua, eta atzo berreskuratu zituzten gorpuzkiak.


William Sanabria eta Gabriel de los Santos\nVenezuelako CICPCeko hainbat poliziak “Escudo de la Revolución” kolektiboko zenbait kide hil zituzten tiroka Caracasko erdigunean, eta astinaldi handia eragin zuen. Besteak beste, polizia-buru batzuk ordezkatu dituzte, eta gorputz polizialetan erreforma egitea planteatzen ari dira. Hala ere, ez da lehendabiziko aldia arazo hau konpontzen...\nAyotzinapako (Guerrero, Mexiko) normalisten aurkako sarraskiak eta hauetako 43 kideren desagerrarazte behartuak kapitalismo mexikarraren benetako aurpegi ankerra erakusten dute. Estatuko esfera altuetako sektoreen eta narkotrafikoaren arteko lotura agerian geratu da; irailaren 27ko gertakari odoltsuarekin ikusten da zer egiteko prest dagoen...\nMexikoko Hezkuntza Publikoaren Aldeko Komitea (CEDEP)\n24 Urria 2014\nMexikon Igualako poliziak eta Guerreros Unidoseko sikarioek tirokatu ondoren, 6 ikasle hil dituzte eta 43 desagerturik daude irailaren 27az geroztik. Gertakari hau Ayotzinapako normalisten aurkako historia hurbileko gertakari odoltsuena izan da; aurreko sarraskia Aguirre gobernadorearen manupeko estatu-poliziarena izan zen, 2012ko abenduan...\n26 Uztaila 2014\nEskuinak irabazi ditu Panamako hauteskundeak. Presidentetza alderdi Panameñistako Juan Carlos Varela orain arteko presidenteordeak irabazi ditu botoen %39,2 lortuta; Jose Domingo Ariasen Aldaketa Demokratikoak (CD) %32,07 lortu ditu. Bi alderdi hauek inperialismo estatubatuarraren interesekin lotuta daude. Parte hartzea %75ekoa izan zen eta...\nAlondra Ramos eta Luis Enrique Barrios\nBurgesiak eta bere gobernuak langile klaseko emakumea mespretxatzen du. Askok oroituko dute Vicente Fox presidente ohi panistak 2006ko otsailean emakumeak “bi hankako garbitzaileak” bezala aurkeztu zituela. Ergela izateaz gain, Foxek erabilitako hitzak agerian uzten du burgesiak emakumeak gizartean duen paperaz pentsatzen duena; eta rol hau...\nMichelle Bacheletek irabazi zuen hauteskundeen bigarren itzulia abenduaren 15ean botoen %62 eskuratuta, diktaduraz geroztik portzentaje handiena. Prentsa burgesak datu hau behin eta berriz erabiltzen du, eta ahaztu egiten du abstentzioa inoizko handiena izan zela. Orain Bacheleten politiken mobilizazio garrantzitsuak ikusten ari gara...\n2008an Cristina Fernandez Argentinako presidenteak konfiantza osoz esan zuen herrialdea krisitik babestuta zegoela, 6 urteetako hazkunde ekonomikoak erakusten zuen bezala. Orain, ordea, kapitalismoaren egia azaleratu da: ez dago herrialderik, indartsuena eta garatuena izanik ere, munduko merkatuaren eta bere kontraesanen dinamikatik ihes egiten...\nDario Alcibar (Mexiko)\n05 Uztaila 2014\nBeste behin, PRIren zerbitzura dauden talka taldeek eta talde paramilitarrek “La Realidad” komunitateko gune zapatistak eraso dituzte, komunitate autonomoak eraikitako klinika eta eskola suntsituz. Talde erasotzaile hauek PVEMko, PANeko eta Nekazarien eta Laborantzako Langileen Zentral Independente Historikoko militanteek osatzen dituzte...\nEkainaren 4an auzibide penaleko distrituko hirugarren epaileak Mexikoko Guadalajarako IMSS Mendebaleko Osasun Zentroko Pediatria Ospitaleko 16 medikuren aurkako atzemate agindua eman zuen. Ondorioz, 1964-1965az geroztik ikusten ez den erreakzioa izan zen; orduan mediku egoiliarrak beren lan eskubideen alde atera ziren, eta 1968ko ikasle...\nBrasildar burgesia gustura zegoen ekainean izango den Munduko Futbol Txapelketa eta 2016ko Olinpiadak direla eta. Ekimen hauekin helburu inperialistak dituen herrialde “modernoaren” irudia indartu nahi zuen. Bitartean, ikaragarrizko irabaziak lortu ditu azpiegituren eraikuntzarekin (hasierako aurrekontuen bikoitza edo gehiago erabilita) eta...


04/08 sumarioan auzipetuek adierazi dute posible dela soluzioak bilatzea, biktimen alorrean eta presoen etxeratzean - Debagoiena - Goiena.eus\n04/08 sumarioan auzipetuek adierazi dute posible dela soluzioak bilatzea, biktimen alorrean eta presoen etxeratzean\nGoiatz Arana 2016-01-14 16:18\nAtzo –eguaztena– eta akordio bidez, 04/08 auziaren epaiketa bukatuta, auzipetuek agerraldia egin dute eguerdian Donostian. Adierazi dutenez, pozten dituen akordioa da, auzipetuetako inor espetxera itzuliko ez dela bermatzen duelako eta "espetxeak husteko garaia" delako.\n"Gure iritziz, molde berri bati ateak irekitzen dizkio akordio honek; alde guztiek ahalegina egin dute soluzioak topatzeko eta, gure iritziz, salbuespen legedi eta politiken aroaren amaierari ekiteko", gaineratu dute. Oso garrantzitsutzat jo dute alde guztiak asebetetzen dituen akordioa erdietsi izana eta, zentzu horretan, akordioa erdiesteko alde guztiek eta Auzitegiak berak eginiko ahalegina aitortu dute.\nEspero dute formula hau baliagarria suertatzea gatazkaren ondorioen gaindipenari begira: "Iragan urtarrilaren 9ko Bilbo eta Baionako mobilizazioek espetxe politikaren aldaketaren aldeko jendarte anitz mobilizatu bat islatu dute. Ipar Euskal Herriko indar politiko guztietako ordezkarien parte-hartzeak, ETAren biktimek euskal preso politikoen eskubideen aldeko pankartan egon izanak edota atzo sinaturiko akordioak erakusten dute borondatea izan ezkero akordioa posible dela eta badagoela modu posible bat biktimen arloan zein presoen etxeratzean ditugun erronkei soluzioa emateko".\nHoriek esanda, prozedura guztia "jazarpen politiko hutsa" izan dela errepikatu dute, hamar urtean "kostu humano handia" izan duela eta hori ez dutela berreskuratuko. "Edozein kasutan, gure jardun politikoak indarkeriarik gabeko bake agertoki baten eraikuntza izan du helburu eta, zentzu horretan, edozein helburu politiko erdiesteko bide politiko eta demokratikoen aldeko hautua berresten dugu", gehitu dute.


Ordutegi malgutasunik ez Lezon, biztanle dentsitateagatik : Oarsoaldeko Hitza\nOrdutegi malgutasunik ez Lezon, biztanle dentsitateagatik\nOrdutegi malgutasunik ez Lezon, biztanle dentsitateagatik. Espainiako Osasun Ministerioak gaur jakinarazi du 10.000 biztanletik beherako herrien ordutegi baldintzen zerrenda.\nEspainiako Osasun Ministerioak iragarri zuen 10.000 biztanletik beherako udalerrietan, osasun larrialdi egoeraren barruko ordutegiak ezabatuko zirela. Baina gau publikatu duen jakinarazpenean (Espainiako Aldizkari Ofizialean), beste baldintza bat jarri du ordutegian malgutasuna lortzeko: kilometro koadroko 100 biztanle baino gutxiagokoa izatea udalerri horien dentsitatea. Lezok kilometro koadroko 720,4 biztanleko dentsitatea du (EUSTAT, 2019).\nBeraz, indarrean zeuden ordutegiekin egin ahal izango dira kaleko jarduerak gaur (ostirala), bihar eta etzi (igandea): 06:00-10:00 eta 20:00-23:00 tarteetan paseoak eta kirol jarduera egiteko tartea; 10:00-12:00 eta 19:00-20:00 adinekoen tartea; eta 12:00-19:00 haurrekin paseoan ateratzekoa. Hori astelehenean aldatu egingo da, Gipuzkoa osasun larrialditik irteteko bigarren fasean sartu baitute.\nLezok bai dituela 10.000 biztanle baino gutxiago, baina dentsitatearen baldintza ez du betetzen. Beraz, hurrengo faseetara zain egon beharko dute herritarrek irteera malgutasuna baliatzeko. Adibidez, Gipuzkoa bigarren fasera pasatzen bada, bai aplika daitekeela ordutegi askeen araua Lezon, eta Oarsoaldeko gainontzeko herrietan (baldintza zehatzen zain betiere).


Gure hutsean frijitutako produktuak% 100 barazki eta fruta freskoekin eginda daude, jatorrizko kolore, forma eta barazkien (frutak) zaporea itxura onean mantenduz.\nPalma olio osasuntsua soilik erabiltzen dugu, erraz digeritzen eta xurgatzen duena. Produktu guztiek olioa behin bakarrik erabiltzen dute, ez berriro erabili! % 100 naturala, frijitu gabe, gehigarririk gabe, kontserbatzailerik gabe. Gehienez 95% mantenugai kontserbatuta, gantz gutxikoak, kaloria gutxikoak, mantenugai altuak eta zuntz ugari.\nGure hutsean frijitutako produktuak% 100 barazki eta fruta freskoak dira, jatorrizko kolore, forma eta barazkien (frutak) zaporea itxura onean mantenduz.\nPalma olio osasuntsua soilik erabiltzen dugu, erraz digeritzen eta xurgatzen duena. Produktu guztiek olioa behin bakarrik erabiltzen dute, ez berriro erabili! % 100 naturala, frijitu gabe, gehigarririk gabe, kontserbatzailerik gabe. % 95 arte mantenugaiak, gantz gutxikoak, kaloria gutxikoak, mantenugai altuak eta zuntz ugari.\nEkoizpen prozesua: tenperatura baxuko hutsean barazki frijituak\nBarietatea: VF Sagarra, VF Kalabaza, VF Tipula, VF Taro, VF Patata gozo morea, VF mertxika, VF patata gozoa, VF Okra, VF Onddoa, VF errefautxo gorria, VF Azenarioa, VF Babarrun berdea, VF Erremolatxa, VF patata patata frijituak, VF platanoa, VF Barazki Mistoak, etab.\nZehaztapena: 5 kg / poltsa; 8kg / poltsa; 10kg / poltsa\nPaketea: aluminiozko barruko estalitako poltsak, kanpoko kaxak (OEM onartuak)\nBiltegiratzea: Leku fresko eta lehorrak\nVF Barazki Mistoen ezaugarriak\n1. Tenperatura baxuko frijitzea (olioaren tenperatura 95 below-tik beherakoa, ohiko janari frijituaren olioa 160 ℃)\n2. Hutsaren prozesamendua (elikagaiak hutsean baldintzetan prozesatzeak elikagaien oxidazioak eragindako kalteak ekidin ditzakete)\n3. Deshidratazio tratamendua (fruta eta barazki freskoen mantenugaiak mantentzen ditu eta bitaminak% 90etik gora mantentzen ditu)\n4. VF teknologiak janariaren jatorrizko kolorea eta forma modu eraginkorrean mantendu dezake.\n5. VF-k fruta eta barazki kurruskari ugari ditu, fruta eta barazki bakarrak eta fruta eta barazki mistoak barne, bezeroaren eskakizunen arabera pareka daitezkeenak.\nBarazki eta fruta txipen abantailak\n1. Fruta lehorrak fruta freskoak baino denbora gehiagoan kontserba litezke eta pintxo eroso gisa erabiltzen dira.\n2. Fruta lehorrak zuntz, bitamina eta mineral ugari dituzte, fruitu freskoak baino 3,5 aldiz zuntz, bitamina eta mineral gehiago dituzte.\n3. Fruta lehorrek fruitu freskoek duten elikagai kopuru bera dute.\n4. Fruta lehorrek zuntz asko dute eta antioxidatzaile iturri bikaina dira, batez ere polifenolak. Polifenolek odol-fluxua hobetzen, digestioa hobetzen, estres oxidatzailea murrizten eta gaixotasun askoren arriskua murrizten laguntzen dute.\nAurreko: Jatorrizko Elorri Zerrendak\nHurrengoa: Babarrun mamia freskoa\nKeto Fruta eta Barazkiak\nHutsean fruta frijitutako patata frijituak\nBarazki patata frijitu hutsean\nVF patata patata frijituak\nKaltzio Esneko gailetak\nLadyfinger Cookie, Soja saltsa paketeak, Haurrentzako gailetak, Babarrun mamia freskoa, Kakahuete gaziak jatea, Elorri Zinta,


Apurka Antzerki Taldea: 2010\nApurka Antzerki Taldea\nPartaideak: Jon Gaubeka, Idoia Alberdi, Lorea Martinez eta Mikel Lizarralde. Zuzendaria: Borja Ruiz.\nSarrionandiaren ipuinetan oinarritutako antzezpena\n"Literatur jauziak" programaren eskutik, literatura herritarrentzat.\nAEDk euskal literatura bultzatzeko helburuaz Literatur jauziak programa aurkeztu zuen joan den astean eta atzo Joseba Sarrionandiaren ipuinak oinarri hartuta, antzezlana eskaini zuen Apurka antzerki taldeak. Han izanik, ona naiz antzezpenak bertaratutakoen esker ona irabazi zuen. Kulturateko Areto nagusian izan ziren antzezleak arratsaldeko 19:30etatik hasita eta herritarrei hurbildu zizkieten idazle iurretarraren ipuinak.\nEmanaldi epela izan zen, musika, sentsazio eta berbek girotua eta jendeak gustura hartu zuen proposamen interesgarri hau. Joseba Sarrionandiaren bederatzi ipuin laburretan oinarrituta zenbait istorio garatu ziren eszenatokian eta publikoarekiko hurbiltasuna azaldu zuten Apurka taldeko kideek. Jendeak, esan moduan, gustura eta interesez jarraitu zituen Sarriren eskutik ekarritako ipuin eta narrazioak eta txaloak izan ziren bukaeran antzezleentzat.\nGaur, bestalde, Euskararen Eguna den honetan, literaturara eta berben mundura hurbiltzeko beste proposamen interesgarri bat luzatzen die herritarrei AEDk. Literatur jauziak programaren barruan Ilunkerako berba jolasak errezitaldia eskainiko baitute Hirune Iribecampos, Eneko Barberena, Koldo Carrillo eta Iraitz Agirrek. Euskal Herriko zein nazioarteko autoreek utzitako testuak euskaraz irakurriko dituzte lau arrasatearrek. Beren testu kuttunenekin gozatu eta emanaldi atseginaz disfrutatzeko aukera izango dute bertaratzen direnek. Emanaldia Kulturateko Areto nagusian izango da arratsaldeko 19:00etatik aurrera.\nPublicado por Idofrei en 4:30 No hay comentarios:\nGugan sinestu duten programatzaileeri eta kultur arduradunei Amorebietan, Deban, Gernikan, Beran, Oiartzunen, Mutrikun, Kanbon, Lekeition, Lezon, Azpeitian, Legorretan, Errenterian, Arrigorriagan eta Bilboko Zirkuituan, Bilbaoeszenari, Bilboko udaletxeari eta kulturtegietako arduradunei, Kutxa-ko kultura programari, gure maixu eta zuzendaria den Borja Ruiz-i, Txus eta Antton teknikariei,\neta azkenik gu ikustera etorri zareten lagun, familia, bikote,ikasle eta guztioi:\nESKER MILA ABENTURA HONETAN PARTE HARTU IZANAGATIK!!!!!!!\nZUENGANDIK JASOTAKOAK GUGAN DIRAU\nPublicado por Idofrei en 6:44 No hay comentarios:\n-Bilbon Zirkuituaren barruan, Begoñako kulturtegian, Apirilak 21, Asteazkena, 19,30-etan.\n-Mutrikuko kulturtegian, Apirilak 25, Igandea, 19-etan.\n-Bilbon Zirkuituaren barruan, Solokoetxen, Maiatzak 13, Osteguna, 19,30-etan.\n-Lezon Maiatzak 15 Larunbata, 22-etan.\nPublicado por Idofrei en 9:43 No hay comentarios:\nMartxoak 3, 20etan San Francisco-ko Udaltegian, Bilboko Zirkuituan.\nMartxoak 19, 21etan Kanbon Harri Xuri Aretoan, Iparraldean.\nMartxoak 26, 20etan Lonbo Aretoan Arrigorriagan.\nPublicado por Idofrei en 15:51 No hay comentarios:\nEuria esan eta euria erortzea: hori da zoriontasuna\nOso gustora ikusi dugu emanaldia. Ez genuen gutxiago espero. Borja Ruiz gure zuzendariaren eta Kabia-ren eskutik datorren guztiak magia eta surrealismo kutsu ia jasanezin hori dauka eta.\nEta ikuskizun honetan ere hala zen: Batzutan ez zenekien amets baten erdian edo ametsgaizto baten zeunden, Izotzezko Emakumea azaltzen zenean adibidez. Kapelaz kantatutako ahots zoragarriek, koloreen eta elementuen eta materialen jokoek (izotza, ura, kea, area edo lurra, haizea, sua),objetuen magiak\n( hala nola aterkietatik irtetzen ziren sorpresak, edo aterkiekin sortzen ziren pertsonaia berriak, edo objetuei ematen zitzaizkien esanahi eta metaforak berriak)...horrek denak ume denboretako patiora edo agian kuadro surrealista batera edo eta zergatik ez Sarrionaindia beraren narrazio batetara zeramatzaten. Azken finean gauza berbera baita; ametsa, jolasa, denbora neurtuaren zentzuaren galera, egunerokotasunaren apurketa, edertasuna eta alaitasuna.\nPublikoko partaide xume moduan zera esan dezakegu, ikuskizunak utzi digun gazi-gozoa gazia baino gozoagoa dela. Azken finean, eta bukaeran Sar-ek dioen moduan: "azken finean batzuk guardasolarekin irtetzen gera, ez euria egin ahal duelako, baizik eta euria egin dezan". Hots, bizitza zoragarri honetan beldurra ematen digun horretaz blai egin gaitezkeela, eta are gehiago, beldurra diogun horrekin jolas egitera ere iritsi gaitezkeela!\nPublicado por Idofrei en 16:11 No hay comentarios:\nEuria esan eta euria erortzea: hori da zoriontasun...\nEmanaldi baten guran bazabiltza edo zerbai komentatu nahi badiguzu idatzi mail honetara:\nHan Izanik Hona Naiz!\nJon Gaubeka eta Minotauroaren Ipuina\nIdoia Alberdi ametsetan...\nMikel Lizarralde bakarrik...


Iñauteriak Carnavales - Lesakako Udala - Ayuntamiento de Lesaka\nLesakako Udala - Ayuntamiento de Lesaka\nUdalaren Iragarki taula\nUraren irakurketaren inprimakia\nBera – San Anton\nBidasoako Bide Berdea edo “Tren Txikito” Zaharra\nTtipi-Ttapa gida – partikularrak\nTtipi-Ttapa gida – Komertziala\n#15 (izenbururik ez)\nkoronabirusa – Covid-19\nSorginxulo Lesakako Kultur-Bilgunea\n2013 Lesakako Sanferminak\nKultur Etxearen proiektoa\nKirol Instalazioen informazioa\nObjetua jasotzeko jarraitu beharreko urratsak\nGaldu aurkituak – ohiko galderak\nGaldutako objetuaren berri eman\nHaurren Laguna den Hiria\nSalgai / erosteko\nMerkatu txikia – ORIGINALA\nAurreko asteazkena: goizean Irain Eskolan iñauterietako jaialdia\nOstegun gizena: goizez, arraultze-arraultze eta arratsaldean ikastolan iñauterietako jaialdia\nIñauterietako igandea: Zako-zahar ttikiak; Zako-zahar handiak Arrano elkarteak antolatua eta 18:00etatik 21:00etara dantzaldia plazan.\nIñauterietako astelehena: goiz-eguerdian orgak eta 18:00etatik 21:00etara dantzaldia plazan\nHistoria pixaka bat…\nHasieran, iratze lehorrez betetzen zituzten zakuak gazteek, iratzea gorputzaren kontra paratuz. Musika bandak ibilbide guztian laguntzen die “Zako zaharrei”, giroa alaituz. Ibilbidea plazan bukatzen da, eta, han, paretari itsatsitako burdinezko uztai batzuei eutsirik, “jantzi berezia” kentzen zaie “Zakozarrei”. Ohitura horixe da inauteetako ekitaldirik bereziena, baina bada bertzerik ere: astelehenean, giro ederra izaten da inaute-gurdien desfilean. Egun batzuk lehenago, Ortzegun Gizen (“Arraultze, arraultze eguna”) egunean, haurren eguna ospatzen da.\nBertzalde, lagun-kuadrillek baserrietan ospatzen dituzte inauteak. Bi taldetan banatzen dira, auzoen arabera:Frain auzokoak alde batetik, fraindarrak; eta Endara, Auzoberri eta Zala auzoetakoak, goitarrak bertzetik. Fraindarrak izen bereko auzoko baserrietan ibilzten dira eskean akordeolarien laguntzaz. Goitarrak aldiz, beserriz-baserri ibiltzen dira trikitixaren doinuekin dantzan. Beraien dantzetan kriskitiñak erabiltzen dituzte, dantza are alaiagoa bihurtzen dutelarik.\nEgun ateratzen ez diren arren, garai batetan Nabaz auzoko kuadrilla ere bazen Lesakan, nabaztarrak.\nBuletinera harpidetuSuscríbete a nuestro Boletín\nPrestakuntza Jarduerak – Ahalduntze indibiduala eta kolektiboa\nPrestakuntza Jarduerak – Ahalduntze eta autodefentsa feminista\nPrestakuntza Jarduerak – Gorputzaren eta emozioen kartografiak\nLed Silhouette – Cóncavo Convexo\nPrestakuntza Jarduerak – Autoezagutza, nire gorputza, nire arauak


Paraguaik bertako euskal ekarria ospatzen du, bere II. Euskal Astea eta euskal etxe berri bat iragarriz\nAsunciongo Euskal Etxetik bertaratutako ordezkariak Misiones eta San Juango agintari eta ordezkariekin Sasiainen omenaldian (argazkia Rafael Marcial Montiel-Agroclasi.com)\nEuskal ikutua daukaten albiste paraguaitarrak ugaldu egin dira azken asteotan. Hilabete hasieran, Misiones departamentuko San Juan Bautista hirian Sebastian Sasiain Zubillaga euskaldunari egindako omenaldia nabarmentzen genuen, gatzagar hau eta bere emazte Brigida Zubia Erostarbek egun bertako sukaldaritza herrikoiaren 'Batiburrillo' izeneko izarra den jatekoa eta edateko gauza bera den 'siriki' delakoaren sortzailetzat hartuak baitira. Mereximendu horiek kari, omenaldia antolatu zitzaien azkeneko San Juan jaietan (San Juan Bautistako jaiak dira), azkenean, ohoratzea, Paraguai bizitzen ari zen egoera delikatuarengatik, uztailaren 7an egin bazen ere. Omenaldi horrekin batera, ordea, bertan euskal etxe berri baten sorrera iragarri zen, Uruguaiko bigarrena, eta baita Euskal Aste bat, bigarrena hau ere, Asuncionen, urriaren 22tik aurrera, Eusko Jaurlaritzaren Mercosurrerako Ordezkaritza tarteko, Gernikako bonbardaketaren 75. urteurrena eta Estatutuaren Eguna ospakizunetara bilduz.\nAsuncion, Paraguai. Misiones departamentuko hiriburu den San Juan Bautista herrira gonbidatuta gerturatu ziren Asunciongo Jasone Euskal Etxeko ordezkaritzaburu Hector Izaguirre euskal etxeko lehendakaria eta Arturo Sasiain lehendakariordea; izan ere omenaldia 1926an Euskal Herritik bertara Brigida Zubia Erostarbe emaztearekin eta seme-alabekin bertaratu zen Sebastian Sasiain Zubillagari egin zitzaion, Sasiain-Zubia senar-emazteak berehala egokitu baitziren eurena egin zuten lur eta nazio berrira eta bertara ixuri zituzten Europatik zekartzaten molde eta ohiturak, eta ohitura eta molde horietako bat izan omen zen 'Batiburrillo' delako plater edo prestaketari bide eman ziona, San Juan Bautista eta Misionesko plater tipikoena, adierazgarriena eta esanguratsuena bilakatu arte. Omenaldia, beraz, herriko jaien erdian, San Juan asteburuan behar zitzaion egin Sasiain gatzagarrari, baina data horietan Paraguai kolpatu zuten gertakatiak kari, uztailaren 7ra aldatu zen, data berrian arrakastaz gauzaturik.\nOmenaldia eta 'batiburrillo' delakoaren inguruko ekitaldia xehetasunez iragarri zituen orduan EuskalKultura.com-ek (ikus artikulua hemen). Ekitaldiak berak hartara Asunciongo euskal etxetik joandakoek gaia landu eta iragarri ahal izan zuten San Juan Bautista eta Misionesen dauden euskaldun eta euskaldunen ondokoek interesa daukatela euren erroei eta jatorrizko kultura eta nortasunei eusteko eta Paraguaiko bigarren euskal etxea izango dena sortu nahi dutela bertan.\nBaina Paraguaik egunotan eman dituen euskal berri onak ez dira hor agortzen, iaz Asuncionen egin zen lehenengo Euskal Astearen ondotik prest agertu baitira hiriburuko Jasone Euskal Etxea eta Eusko Jaurlaritzaren Mercosurrerako Ordezkaritza aurtengo urrian bigarren Euskal Aste bat antolatzeko. Erabakia Elvira Kortajarena Ordezkariak eta Euskal Etxeko Hector Izaguirre lehendakariak adostu dute bi erakundeon izenean, Kortajarena bultzatzen ari den internet bidezko bilera birtual baten ondoren. Euskal Astea urriaren 22tik 25era luzatuko da eta besteak beste Gernikako Bonbardaketaren 75. urtemugaren inguruko erakusketa eta Estatutuaren Egunaren ospakizuna baitaratuko ditu, Jaurlaritzaren aldetik adierazi dutenez.\nParaguaiko II. Euskal Astea urriaren 22-25ean\nGernikako Bonbardaketaren 75. urteurrena dela-eta Paraguaira iritsiko den erakusketa urriaren 22an zabalduko da, izan ere Asunciongo Juan de Salazar Kultura Aretoan. Orduan ere emanaldia eskainiko du Joseba Gotzon kantariak eta Euskadiko turismoari buruzko erakustaldi bat antolatuko da sail horretako profesionalentzat, hori guztiarekin batera Gernikako Estutuaren Egunaren edizio berri bat egingo delarik, baieztatu dute Elvira Kortajarenaren bulegotik.\nBaina horrekin batera ekitaldia egingo da baita ere San Juan Bautistan aipatu bertako euskal etxearen sorrera ospatuz. Ekitaldiok Elvira Kortajarenaren presentzia izango dute, Asunciongo euskal etxeko buruzagi eta bazkideen eta bertako agintari eta gizarte ordezkarien partaidetzarekin bat eginez, baitetsi dute Mercosurrerako Euskadiren Ordezkaritzatik.\nAsunciongo EEa partaide omenaldia egingo zaio Paraguain Sebastian Sasiain Zubillaga euskaldunari


kartela OEJ 2016\nIldo horretan, Bizkaia harrera-lekua izateaz gain, abiaburua ere izan da aldi berean, ideiak, ereduak eta ezagutzak igortzeko abiagunea. Hemen sortu den ondare zabala, materiala eta immateriala, bera sortu eta bizirik iraunarazten duten erkidegoen eta pertsonen isla besterik ez da. Ondare hori sortzeko, objektuari, arkitekturari, arte plastikoei eta hirigintzari lotutako kultura-adierazpenak izan dira abiaburua, baita ukiezinagoak diren beste adierazpen batzuk ere, hala nola dantza, kirola, literatura, musika, hizkuntza... Forma desberdin horietan adierazten, aberasten eta transmititzen da oraindik ere Bizkaiko kultura-ondarea.\nHistoriaurreko herrien artean izan ziren kontaktuetatik artistek Bizkaiko mugetatik harantz gaur egun duten proiekzioraino, gure ondarea hainbat formatan gauzatu da: dolmenetan, komentu eta fundazioetan, maiorazkoetan, indianoen etxeetan, itzulitako kapitalekin sortutako industrietan, itsasoak urratu eta urrutiko lurretan eskuratutako objektuak ekarri dituzten ontzietan, atzean utzitako portuen nostalgia duten kantu eta soinuetan... Eta etxetik kanpo zeuden gizon-emakumeek sortu dute dena. Esanahi ugari eta askotarikoak biltzen dituen adierazpen soil bat: herritik kanpo, etxetik kanpo, familiatik urrun... Kulturaren ikuspegi poliedrikoei bide ematen dien adierazpidea, erdigunea objektutik subjektura eramanda, ondarea sortzen, hartaz gozatzen eta egunez egun bere egiten duten protagonistengana. Alderdi gizatiarrago bat, Bizkaiko udalerri, herri eta auzo guztietan dauden elkarteek sortu eta sortzen dituzten adierazpenetan ardaztuta. Ondare zabala eta alderdi askokoa, ikuspegi tradizionalak gainditu, gizarte berri konplexuago eta aberatsagoari erantzuna eman, eta mundu globalean nabarmendu behar den ondarea.\nBisita gidatuak, hitzaldiak, erakusketak, lanbideen erakustaldiak, azokak, gastronomia, film-proiekzioak, birsorkuntza historikoak, musika, dantza, kirola... gure kultura sortzeko, zabaltzeko eta hartaz gozatzeko dauden era desberdinak. 2016ko Ondareari buruzko Europako Jardunaldien programa eratuko dute denen artean, proposamen interesgarriak izango baititugu, gure lurralde historikotik abiatu eta bertara etorri diren giza mugikortasunaren, migrazioen leit motiv-aren inguruan. Giza mugikortasuna zubi bat da, erkidegoen arteko kultura- eta komunikazio-trukeetarako bide bat. Bizkaia honela azalduko zaigu begi aurrean: gure kultura eta ondarea igortzeko bide berriak urratu eta urratzen dituzten gizonen eta emakumeen ahaleginari esker aberastasuna lortu duen lur gisa.


Salda tradizionala eta haren aldaerak | Consumer\nSalda tradizionala eta haren aldaerak\nBeroa edo hotza, salda sarrerako erosgarria izan daiteke edo gisatu, saltsa edo zopen zaporea indartzeko laguntza.\nOkela, arrain edo barazkiak egostearen ondoriozko likidoa da salda. Ondu gabe edo ardo zuriarekin, apioarekin, gatzarekin, piperbeltzarekin, perrexilarekin, tipularekin, iltzeekin eta erramu-hostoekin ondu daiteke. Katilutan zerbitzatuta, gisatuak, saltsak edo zopa konposatuak (meloi-gazpatxoa, adibidez) indartzea da aplikazio nagusia. Gainera, erosoa da. Salda mamitsu batetik abiatzen da, normalean haragiz egina, “estanpak iragazia”, hau da, zapi baten laguntzaz (kotoizko ezpainzapi gisa) presioa egiten zaio ahalik eta zuku gehien ateratzeko.\nGelée salda materia gelatinakarak dituen aldaera bat da\nGaldaketa mota horri esker, salda ahalik eta gardenena gera daiteke. Ondoren, elementu argitzaileak gehitzen dira, hala nola haragi xehatu gorriz muntatutako arrautza-zuringoak. Azkenik, salda egin eta gorde.\nZerbitzatzeko moduaren arabera, “platerezko” edo “katiluzko” salda bereizten dira. Lehenengoak argigarriak edo arruntak izan daitezke. Behi-, txahal-, idi- edo hegazti-kontsomeak daude. Oro har, pasta, barazkiak edo arroza eramaten dituzte. Ehiza-, arrain- eta itsaski-salda ere badago. Tenperaturaren arabera, kontsomeak hotzak edo beroak izan daitezke. “Gelée” salda materia gelatinakarak dituen aldaera bat da.\nKontsomeak ere, dituzten goarnizioen arabera sailka daitezke. Ohikoena royal salda da da, arrautzekin egin eta labean sartzen dena. Beste batzuk hauek dira: foie-grasez betetako profiterolekin egindako salda eta “zerestina” salda, krepe-zerrendekin eta tapiokarekin lotua. Zaporearen intentsitatearen arabera, kontsome erraz eta sendoak daude. Kontsome bikoitzak edo estraktuak zapore biziko prestakinak dira, beste salda batetik abiatuta eginak, uraren ordez.\naldaera beroak bizkorgarri frío-eu kontsome salda tradizional


Gasteizko Eguzki: EuskalNatura taldearen webgune berria martxan\nEuskalNatura EHUko zenbait biologia ikasleen artean sorturiko taldea da. Duela bost urte sei lagun webgune bat egiten hasi ziren, naturari buruz interneten zegoen euskarazko informazio eskasia ikusita. Hemendik aurrera, guztion eskura dago webgune hau.\nLaster hasi zen jende gehiago sartzen taldera, eta urtebeteren buruan 15 kide inguru ginen. Modu horretan, webgunea itxura hartzen joan zen eta internetez kanpo ere ekintzak antolatzen hasi ginen. Gaur egun 20 kidetik gora gara, eta webguneak, bereziki, indar handia hartu du. Urtarrilean UEUko Natur Zientziak atalaren gidaritza ere hartu genuen eta elkarte horren parte gara ordutik.\nIaz, webgune zaharraren arazoez jabetuta, edukia modu antolatuagoan eskaintzeko aukera emango zigun webgunea eraikitzen hasi ginen. Webgune berrian, zaharrean dagoen informazio pilotik asko sartu dugu, baina baita beste hainbat gauza ere. Horrez gain, askoz ordenatuagoa da eta erabiltzeko oso erraza.\nHainbat atal izango ditu webgune berriak, hala nola: onddo, animalia eta landareen fitxak; Euskal Herriko naturguneen fitxak; erreportajeentzako atal bat; argazki-galeria; deskargatzeko liburu eta dokumentuak; webgune interesgarrien estekak eta Euskal Herriko natur taldeei buruzko informazioa; naturako gaiei buruz jarduteko eztabaidagune bat...


Bideo jokoen papera liburutegietan. FAQ* Bideo jokoena puntako industrietako bat da aisialdiaren munduan, zinemaren eta musikaren industriekin lehiatu eta horiek gainditzen ditu.\nGaur egun, Espainiako populazioaren % 30ak onartzen du bideo jokoetara jokatzen duela, bestalde Europar Batasunean, batez beste, astean 6 orduz\nbaino gehiagoz erabiltzen dira. Ezarpen datu horiez gain, oso garrantzitsua da kontuan izatea bideo jokoak etorkizun oparoeneko tresnetako bat direla hezkuntza arautuaren barruan eta erakunde ugaritan, adibidez, NBEn edota Ameriketako Estatu Batuetako armadan baita ere. Azken horrek gizarteari mezuak bidaltzeko erabiltzen ditu.\nIdatzitako hitzaren hastapenetatik, kulturak eta teknologiak elkarri eragin diote bizentzuetan. Eragin hori oso onuragarria izan da bientzat, eta bilakaera berrelikatzen joan da etengabeko katean, nolabait ere. Alde batetik, aurrerapen teknologikoak (buztinezko oholtxoak, arbelak, eskuz idatzitako liburuak eta inprimatutakoak, prentsa, irratia, telebista, Internet, etab.) laguntza handikoak izan dira kultura jendarteratzeko. Bestalde, argi dago zergatik gertatu diren aurrerapen teknologiko horietako asko: jende geldiezin gehiagok izan duelako garaian garaiko ezagutza eskuratzeko aukera. Hala eta guztiz ere, garapen kultural eta teknologikoaren abiadura ez da beti berdina izan historian zehar. Aldian aldiko erritmo horiek zenbait tirabira sortu dituzte, eta hezkuntzaren eremuan zein gizartean islatu dira.


Atzo Olentzero eta Mari Domingi Zabalganara iritsi ziren! – Asociación de Vecinos Zabalgana Batuz Auzo Elkartea\n24 diciembre 20150\nAtzo arratsaldean izan zen auzoko Olentzero eta Mari Domingi eguna, eta Zabalganako Olentzero eta Mari Domingi Batzordetik benetan eskerrak eman nahi dizkiogu bertan parte hartzen eta laguntzen ibili zen jende guztiari; izan ere, sekulako arrakasta izan zen.\nAuzoko Olentzero eta Mari Domingiren festak azken urteotan izandako joera goranzkoa izan da zanaltzarik gabe, atzokoa adibide. Ehundaka ta ehundaka pertsona kalejiran zehar, eta askoz gehiago ikastetxeraino iristerako; gero eta jaialdia jendetsuagoa izaten ari da, eta guretzat oso pozgarria da. Apur bat berandu hasi bazen ere-zuzenekoaren kontuak…-den-dena nahiko ondo atera zen: Olentzero eta Mari Domingiren gurdian etorrera euren abereek laguduta(astoa, ahutza, akerra, oiloak…), Kalejira ezin jendetsuagoa, bertan zeharreko agurra, sekulako giro polita, ikastetxean abestia kantatzearena, txokolatada, gutunen bilketa…\nOlentzero eta Mari Domingi egunaren ekimenak gero eta indar eta babes handiagoa ari da hartzen auzo zein hiri mailan. Denbora luzea pasatu ez arren, gauza asko eta handiak egin dira, eta halako arrakasta ezin izango zen errealidadea atzean dabilen jendearen lana gabe, komisioa eratzen duten elkarteen konpromisoa gabe, eta batez ere eta bereziki auzokideon babes ta ilusioa gabe.\nEskerrik asko guztoi benetan umeentzako egun zoragarria gauzatzeko emandakoagatik, eta eguberri on pasa denok. Zorionak Zabalgana!


Zoritxarra, mito hutsa ala ezkutuko errealitate? | euskaljakintza\nBy omar.gonzalez on 2010(e)ko abenduak 5 in denetarik\nOrain dela gutxi Google Reader-era oso artikulu interesgarria iritsi zitzaidan. Bertan, zoritxarraren existentziaz hitz egiten zen. Gaiak zuen zabaltasuna ikusita, sakontzea erabaki nuen, ezin bainuen pasatzen utzi horrelako aukera bat. Beste webgune batzuetako artikuluak, iruzkinak eta estatistikak bilatzen pasatu nituen hurrengo 3 egunak, azkenik nahi nuena lortu nuen arte.\nWebgune desberdinetako artikuluak irakurtzean, ondorio batera iritsi naiz: zorigaitza existitu existitzen da, baina guk hala nahi badugu bakarrik. Artikulu batean irakurri dudanez, bi pertsona mota existitzen dira: arrazionalak eta superstiziosoak. Lehenak beti bilatzen dio zentzuzko erantzun bat gertatu zaigun zerbaiti (oso pertsona gutxi dira hau egiteko gai, momenturen batean zientziak azaldu ezingo duen zerbait gertatuko baitzaie). Bigarrenak, aldiz, gauza batzuk egiteak ondorio larriak ekarriko dizkielako ustea dutenak dira: “Ispilua apurtu duzu! Orain, 7 urtez zoribeltza izango duzu itzal gisa!”.\nAzkeneko hauek, gutako ia guztiok, gauza batzuk ondikoarekin edo gaizkiarekin erlazionatzen ditugu: katu beltza, 13 zenbakia, osteguna 13, ispilu bat apurtzea…Â Milioika aurki ditzakegu. Hala ere, talde honetan beste bi azpimultzo egin ditzakegu: oso superstiziosoak direnak eta “badaezpadak” (nik asmatutako izena). Alde batetik sinesberak ditugu, hauek ez dute inoiz ezbeharrarekin zerikusia duenik egingo, beti saiatuko dira zerbait malurarria ikustean edo egitean, honi kontra edo nulua bilakatzen duen zerbait egiten (orrialde honetan zinginarri ugari aurki ditzakezue desditxari aurre egiteko). Beste aldetik, esan bezala, “badaezpadak” ditugu, gauzak badaezpada egiten dituztenak: “Hara! Eskailera bat! Ez naiz azpitik pasatuko badaezpada…”. Nire ustean, azkeneko talde hau da ugariena mundu mailan.\nBaina joan gaitezen harira. Existitzen al da zorigaitza? Bada,Â Claudia Ruleren arabera, zoribeltza gure subkontzientzia izango litzateke. Bai, ondo irakurri duzue, honen sustraiak gure buruan egongo lirateke gertatzen zaigun edozer “balbea izatearekin” lotuz. Hau sustatzen duten bi artikulu aurkitu nituen.Â Lehenengoak “ostirala 13” egunak zoritxarrik ekartzen ez zuela frogatzen zuen. Honen arabera, ostiral arruntetan Amsterdamen 7.800 istripu izaten ziren; “egun madarikatuan”, aldiz, 7.500 istripu besterik ez.Â Bigarren artikuluak unibertsitateko ikasle batek New Yorken egindako ikerketa bat azaltzen du. Ikerketa honetan, gizaseme multzo bat bildu zituen Mark Levinek, ondoren taldea bi zatitan banatuz. Talde erdiak katu beltz bat ikusiko zuen eta beste erdiak ez. Hau egin ondoren, “kutx ala pil” jokora jolasten jarriko zituen. Emaitzak katu beltzak efekturik izan ez zuela erakutsi zuen.\nZer ondoriozta daiteke? Ondorio bakarra atera daiteke nire ustez: edalontzia erdi bete edo erdi hutsik ikustean datza zoritxarraren erlatibismoa.\nerrealitate, mito, zoritxar\n3 Responses to Zoritxarra, mito hutsa ala ezkutuko errealitate?\nIrene Usabiaga 2010(e)ko abenduak 6 at 11:11 am #\nArtikulu hau esfortzuaren erakusle da. Webgune ezberdin ugariren bilaketaren emaitza, hain zuzen. Nabari da saiatu zarela, ahalegindu zarela.\nArtikuluaren mamiari dagokionez, gustatu zait. Betidanik izan ditugu superstizio ugari, eta oraindik ere miloika eta miloika pertsona aurki genitzake benetan egia diren edo ez garbi ez dakitenak. Zure artikulu honek benetan existitzen direla argitzen digu, gure subkonszientearen emaitza izan arren.\nKatu beltz bat ikustean, ispilu bat apurtzean, eskailera baten azpitik pasatakoan… artikulu hau izango dut gogoan. Zorionak Omar.\nIÃ±igo Eraso 2010(e)ko abenduak 9 at 7:35 pm #\nLan ona Omar.Nire ustez gauza hauek guztiak psikologikoak direla. Ez dute horrelako ezertan sinesten edota ez sinesten saiatzen nahiz behintzat.\nTweets that mention euskaljakintzaÂ» Blog Archive Â» Zoritxarra, mito hutsa ala ezkutuko errealitate? -- Topsy.com - 2010(e)ko abenduak 6\n[…] This post was mentioned on Twitter by Maite GoÃ±i, Maite GoÃ±i. Maite GoÃ±i said: [euskaljakintza] Zoritxarra, mito hutsa ala ezkutuko errealitate? http://bit.ly/gEzudS […]


Karlstad - Wikipedia, entziklopedia askea.\nKarlstad Suediako hiri bat da; Karlstad udalerriko hiriburua da, baita Värmlandeko konderrikoa eta Värmland probintziakoa ere. Besteak beste, Karlstad elizbarrutiko apezpiku-hiria da. Suediako hemezortzigarren hiririk handiena da. 2010ko erroldaren arabera 61.685 biztane ditu.\nAire ikuspegia Irudi gehiago\n65.856 (2020ko abenduaren 31)\nVänern lakuaren ipar ertzean dago, Klarälven ibaiaren bokalean, urak lakuan isurtzerakoan eratzen duen deltan. Karlstadek hiri eguzkitsuaren ospea dauka, eta hiriko ikurretariko bat eguzkia da, irribarrez (irudia Lasse Sandbergek diseinatu zuen).\nKarlstadeko irlatxo batean Bikingoen Aroko Tingvalla izeneko kokalekua zegoen, orain dela 1000 urte baino lehenagokoa.\nHiriko merkataritza-gune izan zen, azoka. Karlos IX.a Suediakoak errege-hiri izendapena eman zion 1584. urteko martxoaren 5ean, baita "Karlstad" izena ere (Karlosen hiria). Horrekin batera, eskualdeko hiriburu izendatu zuen Karlstad, lur-eremu zabala emanez hiriari; are gehiago, Karlstaden erregeak beretzat etxea eraiki zuen, "Kungsgården". 1724-1730 bitartean, leku horretan Karlstadeko katedrala eraiki zuten.\nHistorian, Karlstaden lau sute handi izan dira; azkena 1865. urteko uztailaren 2an izan zen: bakarrik katedralak eta etxe batzuk iraun zuten zutik. Berreraikitzerakoan plan hipodamiko baten arabera egin zuten, kale zabalekin.\n1905. urtean Noruega eta Suedia bereizi zirenean, hitzarmena Karlstaden negoziatu eta sinatu zuten.\nDatu klimatikoak (Karlstad, 2002-2015, extremes from 1901, precipitation 1961-1990)\n10.2 12.6 20.1 25.8 29.0 32.5 34.0 32.0 25.2 20.0 14.7 11.5 34.0\n-0.2 0.6 5.2 11.5 16.2 20.1 22.6 21.3 16.8 9.9 5.0 1.1 10.8\n-2.6 -2.3 0.9 6.1 10.9 14.7 17.6 16.5 12.3 6.5 2.5 -1.6 6.7\n-5.1 -5.2 -3.3 0.8 5.6 9.4 12.7 11.7 7.7 3.1 0.1 -4.3 2.7\n-32.5 -36.0 -26.9 -18.4 -5.0 -1.8 3.5 1.0 -5.0 -12.0 -19.9 -28.0 -36.0\n46.1 32.8 38.8 39.0 43.9 56.3 65.4 76.1 73.0 70.7 72.6 50.7 665.3\n47 70 174 220 254 287 265 223 181 103 48 44 1916\nIF Boltic da hiriko bandy talde arrakastatsua. Munduko Bandy Kopa sei aldiz irabazi du eta Europakoa beste sei aldiz.\nEkialdeko zubia Klarälven ibaiaren gainean.\nSola i Karlsta-ren estatua ibaiertzean.\nAzken aldaketa 8 iraila 2020(e)an, 11:12(e)tan


Christian Dior - Wikipedia, entziklopedia askea.\nGranville, 1905eko urtarrilaren 21a\nMontecatini-Terme, 1957ko urriaren 24a (52 urte) (52 urte)\nCatherine Dior (en)\ngrand couturier (en) , moda-diseinatzailea eta enpresaburua\n(1955) : [[Terminal Station (en) ]]\nChristian Dior (Granville, Frantzia, 1905eko urtarrilaren 21a - Montecastini Terme, Italia, 1957ko urriaren 24a) mundu osoan eragin ikaragarria izan zuen moda disenatzailea izan zen eta bere izena -Dior- daraman moda enpresaren sortzailea, azken 70 urteetako luxuzko marka adierazgarrienetako bat.\nChristian Dior jaio zen Granvilleko etxea\nChristian Diorrek 1948an diseinatutako soinekoa\nVictoria Beckhamek ez du bere zaletasuna ezkutatzen\nChristian Dior Granvillen jaio zen, Frantzian, 1905eko urtarrilaren 21ean. Aita Maurice Dior enpresari aberatsa izan zen eta ama, berriz, Martin Madeleine. Bikotea bereizi egin zen baina Christianek bere 4 senideekin jolas egiteko aukera izan zuen: Raymond (Françoise Diorren aita), Jacqueline, Bernard eta Ginette (Catalina esaten zioten honi).\nFamilia kristauan hezia, diplomatikoa izango zela espero zuten haiek, baina Christiani artea eta moda gustatzen zitzaizkion. I. Mundu Gerraren ondoren, Parisera joan zen bizitzera eta hainbat artista ezagutu zuen han, Max Jacob edo Jean Cocteau poetak tarteko. Amak diplomazian aurreratzea nahi zuen eta Christian Dior Ecole des Sciences Politiques eskolan matrikulatu zen, baina 1926an utzi zuen hura, inongo titulaziorik lortu gabe. Diru premian, bere moda bozetoak saltzen joan zen eta, 1928an, eskola utzi eta aitaren dirua jaso zuenean, arte galeria txiki bat finantzatzeko aukera izan zuen.\nAitak Frères Dior enpresaren kontrola galdu zuenean, Christianek galeria itxi egin behar izan zuen eta 1930etik 1940era arte Robert Piguetekin batera egin zuen lan, soldadutzara joan beharrean izan zen arte. 1942an, armada utzi eta, Lucien Lelong etxerako hasi zen lanean, bera eta Pierre Balmain diseinatzaile nagusiak zirelarik.\nII. Mundu Gerra garaian, nazien emazteak gustuko izan zuten eta lanean jarraitu ahal izan zuen. Bitartean, arreba gazteena, Catalina (1917-2008), frantses erresistentziako kide zen eta Gestapok harrapatu eta Ravensbrück kontzentrazio esparruan sartu zuten, 1945 arte bertan egon zelarik.\n1946ko abenduaren 16an, Diorrek bere moda etxe propioa sortu zuen, Marcel Boussacen laguntzarekin. 20 urteren buruan, bere negozioa 15 herrialdetara zabaldu zuen eta 2.000 pertsona baino gehiago zituen lanean. Halaber, negozioa beste hainbat produktu berrietara ere zabaldu zuen, hala nola, perfumeak edota bitxiak, eta gai hauek erabateko arrakasta izan zuten salmentetan.\n1947an aurkeztutako New Look tendentziak - izena kazetari estatubatuar batek eman zion- indar izugarria hartu zuen eta iraultza izan zen emakumeen jantzietan: sorbalda biribildua, bular sendoa, gerri estua, lurretik 40 cm-tara altxatzen den gona zabala eta airosoa... Betiko dotorezia, irudi femeninoa, luxua eta handikeria, II. Mundu Gerra ostean, Paris izango zen mundu osoko moda gune nagusia.\n« Jantzi dituzun artean, zein erregina izan da janztea gehien estimatu duzuna? »\n- galdetu zioten 1953an eginiko elkarrizketa batean.\n« Jantzi dudan erregina bakarra Eva Perón izan da. »\n- erantzun omen zuen Christian Diorrek. Badirudi, haren glamourrak txundituta utzi zuela eta bere tailerrean haren neurriak zituen manikia omen zuen.\n1957ko urriaren 23an, Dior oporretan zegoen Montecatinin, Italian. Arrain arraspa bat eztarrian trabatu eta gero bihotzekoak jo ote zuen ere esaten da, baina bertsio ofizialak kartatan aritu eta gero emandako bihotzekoak hil zuela esan zuen. Zenbaitek heriotza aurre hartan izandako gona kontuak ere aipatu ditu eta beste kontu batzuk ere zabaldu dira... Dena dela, bihotzekoak eraman zuen diseinatzaile handia.\nOndorenean, Dior firma izen handiko beste diseinatzaile batzuen esku egon da: Yves Saint Laurent, Marc Bohan, Gianfranco Ferré edo John Galliano. Emakume ezagun asko dugu bere jarraitzaile: Diana Galeskoa, Carla Bruni edota Elena Espainiakoa, esaterako.\nMultimedia: Christian Dior\nBNF: 119641815 (data)\nTabakalera ID: 92067\nOrriaren azken aldaketa: 2 urtarrila 2021, 14:20.


Unesko Etxeak klima aldaketari buruzko txostena kaleratu du- BIDEOA - Debagoiena - Goiena.eus\nUnesko Etxeak klima aldaketari buruzko txostena kaleratu du- BIDEOA\nMaider Arregi 2008-03-12 12:50\nUnesco Etxeak antolatuta eta Goienak eta Arrasateko udalak lagunduta, Nazio Batuen Erakundeak Giza garapenari buruzko 2007-2008 txostenaren aurkezpena egin zuten atzo, Martxoak 11, Kulturaten. Klima aldaketari buruzkoa da aurtengo txostena, eta hainbat adituk lagunduta, mahai ingurua egin zuten. Goiena Telebistako Solasean tartean Josu Sanzi, Unesco Etxeko ingurumen arduradunari elkarrizketa egin diote eta Goiena.net-en daukazue bideoa ikusgai.\nAzaroan kaleratu zuen Nazio Batuen erakundeak 2007-2008 urteetako giza garapenari buruzko txostena. Iaz bezala, Unescoren Euskal Herriko zentroa den Unesco Etxea gobernuz kanpoko erakundeak, Arrasaten txosten horren aurkezpena egin zuen. Klima aldaketa da azken txostenaren ardatza, eta horren inguruan izan zen atzoko mahai ingurua ere.\nUnesco Etxeko ingurumen arduraduna den Josu Sanzek hartu zuen lehenengo hitza, eta berak egin zuen txostenaren aurkezpena. Klima aldaketak dakartzan arriskuak eta eragiten dituen ahultasunak, ondorioak arintzeko estrategiak eta saihestezinak diren kalteei erantzuteko neurriak izan ziren aurkezpenean landutako gaiak.\nIzaro Basurko, IHOBE ingurumen jarduketarako sozietate publikoko teknikariak hartu zuen ondoren hitza, eta berak 2008-2012 arteko Klima aldaketari buruzko euskal plana azaldu zuen. Gorka Bueno Ingeniaritzako Goi Eskola Teknikoko irakasleak energiaren eta klima aldaketaren arteko harremanak azaldu zituen, eta energia fosilen eta energia berriztagarrien arteko alderaketa egin zuen.\nIñaki Antiguedad EHUko hidrogeologiako irakasleak klima aldaketak giza garapenean duen eraginari buruz egin zuen berba. Bere hitzetan, klima aldaketa ez da herrialde azpigaratuetako txirotasunaren eragilea, txirotasun horretan eragiten duen beste faktore bat baizik.\nMahai ingurura hurbildu ziren herritarrek ere izan zuten aukerarik hitza hartzeko, eta hala, bai norbanakoak eta baita administrazioak klima aldaketaren aurrean nola jokatu eztabaidatu zuten.\nUnesco Etxekoek galdeketa bat banatu zieten mahai ingurua joan zirenei, bertara heltzeko nola joan ziren galdetuz: kotxez, oinez, bizikletaz… horren helburua izan zen atzoko mahai inguruak eragindako gas emisioak zenbatekoak izan ziren zehaztea, gero emisio horiek konpentsatzeko.


Donostia Zinemaldia :: WIP Latam eta WIP Europa sortu dira, Donostia Zinemaldiaren ‘work in progress’ berriak\nHemen zaude: Lehen orrialdea > 68. Edizioa 2020 > Berriak\t> WIP Latam eta WIP Europa sortu dira, Donostia Zinemaldiaren ‘work in progress’ berriak\nDonostia Zinemaldiak WIP Latam eta WIP Europa sortu ditu, bi work in progress (WIP) berri, postprodukzio-fasean dauden film latinoamerikar eta europarrei zuzenduta.\nWIP Latamek Zinema Eraikitzen aitzindaria ordeztuko du, Cinélatino, Rencontres de Toulouse jaialdiarekin 18 urteko ibilbidea egin ondoren. Enpresa kolaboratzaileek (Ad Hoc Studios, Deluxe, Dolby, Laserfilm Cine y Vídeo, Nephilim Producciones eta No Problem Sonido) postprodukziorako eman ohi dituzten laguntzez gain, WIP Latamek, sei film aurkeztuko diren egitasmoak, 30.000 euroko saria emango du eskudirutan, EGEDA Ikus-entzunezko Produktoreentzako Zerbitzuen Sozietatearen babesarekin.\nWIP Europa, aldiz, Glocal in Progress programaren garapena da; hiru film beharrean, gehienez ere sei aurkeztu ahalko dira. Bteam Picturesek WIP Europa Industriaren saria jasoko duen filma banatuko du Espainian. Aurrerantzean, Europan ekoitzitako film guztiei irekita egongo da, baina kontuan hartuko da egilearen lehen edo bigarren lana izatea eta hizkuntza ez hegemonikoren batean errodatuta egotea.\nWIP bien deialdia ekainaren 1ean irekiko da, eta hilabete geroago itxi, uztailaren 1ean. Donostia Zinemaldiaren hautapen-batzordeak Latinoamerikako sei film hautatuko ditu, eta gehienez ere Europako beste sei. Banatzaileei, salmenta-agenteei eta ekoizleei aurkeztuko zaizkie nazioartean banatzeari mesede egitearren.\nDonostia Zinemaldia hiru arlo handitan egituratuko da: filmak hautatu eta eskaintzen diren jaialdia; proiektuak garatzea eta aribideko filmak (Films-to-Be) sustatzen dituen jaialdia; eta zinemari buruz ikuspegi askotatik (industrialetik, sorkuntzatik, prestakuntzatik) gogoeta egiten den jaialdia (pentsamendua eta eztabaida).\nBatetik, Donostiako filmen programazioak 200 film hautatu baino gehiago barnean hartzen ditu, sei lehiazko sailetan (Sail Ofiziala, New Directors, Horizones Latinos, Zabaltegi-Tabakalera, Perlak eta Nest) eta lehiazkoak ez diren zazpitan (Culinary Zinema, Made in Spain, Zinemira, Belodromoa, Haur Zinema, Atzera begirakoa eta Klasikoak).\nBestetik, Films-to-Be egitasmoko proposamenak: postprodukzio-fasean dauden filmak, zinema-industriako profesionalei bi work in progressetan aurkezten zaizkienak, eta proiektuak, Zinemaldiak sustatutako hiru deialdietara aurkeztu daitezkeenak. Deialdiok, hauek dira: Ikusmira Berriak, proiektuak garatzeko egonaldia, lekua, ingurunea eta denbora –zortzi aste– eskaintzen dizkiena ikus-entzunezkoen bost proposameni; Koprodukzio Foroa, Europako eta Latinoamerikako aribideko zinema-proiektuei zuzendutako egitasmoa, Atlantikoaren alde banatan bazkidea topatzen eta nazioarteko merkatuan hedapen handiagoa izaten laguntzen diena ekoizleei; eta Zinemaldia Startup Challenge, ikus-entzunezkoen sektorean aplikatutako proiektu teknologikoak dituzten enpresa berriei zuzendua.\nGainera, Zinemaldiak Proyecta antolatzen du –Europaren eta Latinoamerikaren arteko koprodukzioa xede duten zinema-proiektuak aurkezteko egitasmoa– Ventana Sur Latinoamerikako zinema-merkatu garrantzitsuenarekin eta Canneseko zinema-jaialdiaren Producers Network-Marché du Film ekimenarekin batera, eta Ibaiak (Ikus-entzunezko Euskal Ekoizle Burujabeen Elkartea) sustatzen duen Lau Haizetara dokumentalen koprodukzio-foroarekin lankidetzan dihardu.\nAzkenik, Zinemaldiak ezagutza partekatzeko izaera agerian uzten du Pentsamendua eta eztabaida ekimenaren bidez; zinemari buruz industria, sormen eta prestakuntzaren ikuspegitik hitz egitea sustatzen duen jarduera sorta, eta sortzaileen, ekoizleen eta banatzaileen artean hitzarmen- eta negozio-aukerak sortzeko programak. Esparru horren barnean daude, esaterako, eskola magistralak, Zinemaldia topaketak eta Horizontes gosariak, akreditatuei eta gainerakoei irekita daudenak, baita zinema-industriako profesionalei eta komunikabide espezializatuei berariaz zuzendutako jarduerak ere, adibidez, sektoreko gai garrantzitsuenei buruzko solasaldiak, Zinemaldia & Technology aurkezpenak, zinema-jaialdietako programatzaileen topaketak edo telesailen fenomenoari buruzko eztabaidak.\nZinemari buruz pentsatzeko eta eztabaidatzeko arloan urte osoan egiten dira jarduerak Elias Querejeta Zine Eskolan, Gipuzkoako Foru Aldundiak sustatuta. Bertan, Zinemaldiak, Tabakalerak eta Euskadiko Filmategiak pentsamendu, ikerketa, praktika esperimental eta prestakuntza-berrikuntzako zentro bat taxutu dute, zinemaren iragana, oraina eta geroa ardatz direla. EQZErekin izandako lankidetzaren fruituetako bat da Zinemaldia 70. Historia posible guztiak ikerketa-proiektua, artxibategi bizia sortzea duena asmo, Zinemaldiaren iraganaz, orainaz eta geroaz hausnarketa eta eztabaida sustatzeko, 1953az geroztik kontserbatutako dokumentuen funtsen bitartez (gutunak, argazkiak, egunkarietan eta aldizkarietan argitaratutako kritikak eta erreseinak).\nLEHIAZKOAK EZ DIREN SAILAK\nSolasaldiak Eta Mahai-Inguruak\nZinemaldia Topaketak, Horizontes Gosariak, Solasaldiak


'Inéditas' - Kulturklik\nVitoria-Gasteiz 2021(e)ko Ekainak 4\nZer pentsatuko genuke eremu publikoan tipularik gabeko patata-tortilla nahiago dutenek bakarrik parte hartuko balute? Edo hondartzan oporrak nahiago dituztenek mendian baino? Edo sare sozialetan famatu egin zen soineko ospetsua urdin ikusten zutenek? Edo katuak baino gehiago txakurrak nahiago dituztenek? Edo Nesquik gurtzen dutenek baina Cola-Cao gorrotatzen dutenek? Eta zer pentsatuko genuke munduan gizonezkoek bakarrik okupatu izan balute eremu publikoa, eta ez emakumezkoek? Imajinatzen duzue galduko genukeen guztia?\nInéditas diziplina anitz uztartzen dituen ikuskizuna da, azkeneko garaietan jaiotako emakume konpositoreen lana ezagutarazten duena. Emakume horiek, emakume izate hutsagatik, ez zituzten beren gizonezko garaikideen aukera berdinak izan, ezta lanbide-aintzatespenak ere ez.\nCarmen San Esteban aktore gasteiztarraren kontakizunaren bidez, bidegabe ezagutzen ez diren jatorri euskalduneko konpositoreen bizitza eta lanak entzun eta ezagutuko ditugu, hala nola, Emma Chacon (Bartzelona, 1886-Bilbo, 1972), Emiliana de Zubeldia (Nafarroa, 1888-Mexiko, 1987), Julie Adrienne Karrikaburu -Madame de Villéhélio- (Soule, Zuberoa, 1827-1898), Anita Bringuet-Idiartborde (Argentina, 1891-1943). Estetika eta ibilbide oso desberdinetatik, guztiek kristalezko sabai ospetsua apurtzea lortu zuten, bakoitzak bere erara, kontzertuan ikusi ahal izango den bezala.\nData 2021(e)ko Ekainak 4


Euskal Herria - hamaika telebista - Page #14\nGiza eskubideak errespetatuko dituen migrazio-politikak eskatu ditu Marea Horiak\nOngi Etorri Errefuxiatuak elkarteak Marea Horia izeneko ekintza egin zuen beste urte batez abuztuaren 21ean Plentzia eta Gorlizko hondartzetan. Ekitaldian, erakundeek eta gobernuek migratzaileen giza eskubideak errespetatuko dituzten politikak har ditzatela eskatu zuten gerturatutakoek, eta gogorarazi zuten Europar Batasunak erantzukizuna duela Afganistango egungo krisian.\nElkarretaratzea egin dute Donostian azken eraso matxistak salatzeko\nDonostiako udalbatzako alderdiek elkarretaratzea egin dute asteartean, emakumeen aurkako azken erasoak salatzeko.\nGehiengo sindikalak lan heriotzak salatu ditu Lakuako Gobernuaren Bilboko egoitzan\nGehiengo sindikalak Derion izandako azken lan istripua salatzeko elkarretaratzea egin du astearte honetan Lakuako Gobernuak Bilbon duen egoitzaren aurrean. Aurten gutxienez 40 langile hil dira lanean Euskal Herrian, horietatik bost abuztuan. Altueratik erorita berriz, lau langile hil dira jada aurten.\nValcalderako (Nafarroa) sarraskitik 85 urte bete dira\n52 preso fusilatu zituzten 1936ko abuztuaren 23an Cadreitako kortan eta astelehenean omenaldia egin zieten Erriberan eta Iruñean.\nMorlans, 30 urte\nHogeita hamar urte bete dira Donostian Guardia Zibilak ETAren aurka eginiko operazio entzutetsuenetako batetik.\nMorlans auzoan, poliziek 'Donostia komandoko' Patxi Itziar, Jokin Leunda eta Iñaki Ormaetxea hil zituzten, hiru ordu luzeko tiroketa batean. Ezker abertzaleak eta senideek "exekuzioa" salatu zuten.\nDuela 30 urteko operazio horren nondik norakoak oraindik argitzear daudela salatu dute hainbat herritarrek. Halaber, larunbatean oroimen ekitaldi bat egingo dute Morlansen, 12:00etan.\nUztailaren 14an Donibane Lohitzunen gertaturikoa aztertuko du prokuradoreak\nU14 kolektiboak antolatuta frantses iraultzaren hastapena ospatzen den jai egunean, Donibane Lohizuneko kaleetan zehar egin zen manifestazioaren ondoren herriko etxearen aurrean tentsioa sortu zen auzapezaren eta manifestarien artean. Gertaerei buruzko ikerketa abiatuko du Jerome Bourrier prokuradoreak, Eric Spitz prefetak helarazitako informazioari jarraiki.\nEAEko hiriguneetan nahitaezkoa da maskara erabiltzea eta tabernak 01:00ean itxi beharko dira\nJada indarrean dira LABiren Aholku Batzordeak adostutako neurri berriak. Araban, Bizkaian eta Gipuzkoan jendea ibiltzen den hiriguneetan derrigorrezkoa izango da musukoaren erabilera, eta tabernariek 01:00ean itxi beharko dute.\nNafarroan, berriz, Gobernuak foru arau bat bidaliko dio Nafarroako Auzitegi Nagusiari, etxeratze agindua ezartzeko aukera eskatzeko.\nTestuinguru honetan, gaitzaren aurkako txertaketari dagokionez, hirugarren dosia jarri behar izatea litekeena dela adierazi du Carolina Darias Espainiako Gobernuko Osasun ministroak.\nIparraldera begira jarriz, Asanblea Nazionalak onespena eman dio osasun ziurtagiriaren erabilera legez orokortzeko proposamenari.\nBeroaren eta haizearen eraginez Bardeetako sutea kontrolatu ezinik dabiltza suhiltzaileak\nGau luze batean lan egin ondoren, Eguaras gunea bi egunez baino gehiagoz kiskali duen sua egonkortutzat jo dute, baina inguru horretan hego haize bortitzak jo duenez, suhiltzaileek tentuz jarraitu behar izan dute, eta bertan ari dira, garapena arretaz zaintzen.\nKostaldean murgildu da Garesetik ateratako ‘Ibilian’ itzulia\nSare Herritarrak uztailaren 22, 23 eta 24an euskal preso eta iheslari politikoen etxeratzea aldarrikatzeko bizikleta itzulia antolatu du. Garesen hasita, hiru etapa eginik Donostian amaituko da, Alderdi Ederren, amaiera ekitaldiarekin.\nFrantziako Gobernuak jaso duen txostenak murgiltze eredua mantentzearen alde egin du


Hilabethean, astean, egunean, zonbat aldiz duzue galde hau entzuten, ba eta egiten zihaurek ere, gerlaz den gutiena solas egiteraz geroz: «Noiz da hau finituko?»\nNehork ez dautzue galdatuko; nola den finituko; orok, noiz.\nLehenbailehen hor nolazpeit finitzea, —bake okher edo maingu zerbeit hor egitea baizik ez dutela gogoan iduri— finitze hortaz, hortaz bakarrik bethi eta bethi mintzo zaitzuenek.\nHiruetan hogoi-ta hamarreko gerla finitu zen, hau itxuraz finitzekotan den baino lasterrago. Ba Frantzia ere finitzer orduan, gerlarekin batean; aiphatzea balio duten populuen artetik itzaltzer, behin bethikotz ezeztatzer, 1870ean, gure Herri dohakabea,... bakea gaizki eginik.\nErrazu bertzerik etzitakela orduan egin; etsai hunen beraren zangopean lehertuak baikinen eta xehakatuak; bertzerik ez baikinezaken egin orduan, etsaiak nahi heineraino buruaren aphaltzea baizik, deus, galdatuak oro emanik: lur, diru eta gaineratiko.\nBakea ba, bakea; bainan egundaino izan bada bake ahul, hauskor, nigarringarririk, hura zen.\nOndorioak ez du bertzerik erakutsi, eta zer ez oraino erakuster?\nBakea egin 1870ean, eta handik lau, bortz urtheren buruan berriz,.. haste ukaiter baikinuen gerla, etsai berarekin!\nBismarck, orduko aleman ministro buruzagi tzar nehon etzauken harek erraiterainokoan orduko Guillaume, oraiko hunen aitaso zenari: «Gaizki jokatu gitzazko Frantziari; ahulkiegi. Sekulako leherturik ezar ginezakena, utzi dugu odol hustu beharra. Bortz miliar-en orde hartu baginiozka hamar eta hiru, lau probentzia, bien orde, hobeki eginen ginuen. Behazu: altxatu nahiz ari da ja. Eztugu behar xutitzerat utzi. Loth berriz».\nAleman ministro eta enperadore, nausi muthilen 1875eko solas hori ezta norbeiti lotarik, ametsetarik gogoratua. Egia zinezkoa da. Hola-hola mintzatu ziren. Orduko baketzetik bortz urthe oso gabe, hasi zitzauzkun kitzikan, gerlapide bilha; ehun mila estakuru tzar. Ez-deuskeria batzuez noiz nahi mehatxuka.\nNahi eta ez, berriz gerla ginuen, ez balitzauku alde jarri, eta azkarki, ezpata gure alde atxatuz goraki, Rusiako enperadore oraiko hunen aitzinekoa; — erraiterainokoan Alemaniakoari:\n«Gerla nahi diozue berriz hasi Prantziari. Zer zuzenez? Ala suntsitu nahiz? Ikusiko dugu. Ene ezpata hunek indarrik dueno, ez duzue lan hori eginen.»\nEz du oraikoa Rusiak, gure alde baita. Holakoez orhoitzeko da bethi.\nRusoa mintzaturik, uko egin zuen 1875ean alemanak. Ba, geroztik ere, ba, zonbeit aldiz.\nBerrogoi bat urthe huntan zonbat beltzuri, larderia, mehatxu, jazarkunde ttipi eta handi! Handienak baizik ez aipatzera, zazpi, zortzi aldiz han izan gira, gerlaren hegi hegian; aldi bakotx, han edo hemen, lur pozika bat edo bertze onez onean, bakearen gatik, guhauk eman edo hartzerat utzi ez baginiote; ministro bat, heien gogoko etzena, bazterrerat aurdiki ez baginu, edo nolazpeit aphaldu burua, jazartzen zitzauzkun.\nEgin eztaukutenik ezta, berrogoi urthez, gontzetarik jauz-arazi nahiz diren bezalakoek. Bethi eta bethi gataska bilha.\nHortakotz da errana «querelle d'allemand» lokiarik gabeko auzi eta makur gaixtakeriazkoez.\nHolakoekin gerla sekulan ez duzue fini. Bethi bardin haste ba, non ez diozueten aldi bat behin bizkar hezurra hausten; daudela lurrean, erroz gora.\nNahi badugu bakea alemanarekin ez ta hor bertze deus egitekorik.\nGerla hau finitzekotz, behin eta behin, berriz ez hasteko gisan, alemanaren bizkarrean beharko dugu finitu, haren gostuz; harek nahi ala ez.\nBederen, Guillaume eta haren ondoko-gei seme zaharrena, ba eta Guillaume-ren familia guzia bazterrerat utzirik, ba eta heien kideko soldado-aitzindari, gerla baizik gogoan ez dutenak utzirik bazter, bertzekin dugu egin beharko bakea.\nBakea sinatu ondoan, Guillaume eta harekilakoak, aiher litazke berriz ere oraino erraiteko, nahi dutenean «deus ez direla bakezko paperetan izkirioz emanik sinatu hitz guziak, des chiffon baizik».\nAtheraldi gogorra hori Guillaume-ren manuz atheraia aurthen behin haren ministro buruzagiaren ahotik, Europa guziari goraki mintzo zelarik.\nBere buruari zu erraiten dion gizon batek egundaino erasi ez duen elhea, hori, eta Beljikaren zangopean ostikatzea, hitz-eman ondoan, etzuela sekulan holakorik eginen, bi itsuskeria hoik, bertzen gainera, bainan hoik biak orotako itsusienak, pagatuko dituzte beren karguak galduz, nausiak eta muthil hobendun handienek.\nBertzekin eginen da bakea ahal denean. Iraupeneko bakerik ez ditake hor bertzela.\nNoiz den egin ahalko bake segur, iraunkor hori, nehor ezta dakienik. Batzuk fitexago dela eginen uste dute; bertzek luzexago duela iraunen gerlak, dute uste.\nGuk hemen Eskualdun-ean mintzo direnak, berri heltzale eta bertze, uzten ditugu mintzatzera, nola baitzaio bakotxari, eta hala.\nGuhaur bethi gure hitzean gaude: guk nahi baino lehen eztela finituko gerla; agian laster fini ahalko dela, ez berriz hastekotan.\nZonbeit urtheren buruan berriz haste behar baginu, miletan hobe oraidanik aski luze joan dadin, etsaia osoki garhaitu arte.\nEtsitzekotan bagine, lehenago eta hobe litake; bainan ez gira hartan. Sekulan ez ditugu oraiko laguntzak ukhanen, bederen ez hoin azkar, guhaur ere oraiko indarrean girelarik,\nHoita hameka eta esku gira. Jo irabazi arte. Bitoriarekilako bakea, geroko beldurrik gabe, hura, hura bakea; jiten denean jin; agian askok uste baino lehen; ez guk nahi baino.\nBake hura dugu oraidanik benedikatzen; iraupeneko hura.\nAstezken marxoaren 24an\nBeljikanoak Yser ur lasterraren hegian eta gu Alsacen, aitzinatuz goazi. Alemanek oldar eginago eta alferretanago.\nAnvers-eko ondoan baitute itsas-untzien jauz-arazle tresna batzuen egiteko lantegi handi bat, anglesek ari diote aireplanetarik tiroka lantegi hura andeatzen.\nOrotan ihardukitzen diotegu: Notre-Dame-de-Lorette, Fontaine-Madame, (Argon-en) eta Eparges-en bereziki.\nPont-à-Mousson hiriari jazarri zaizko egun aireko tresna heiekin. Ondorio guti oraino.\nRusoekin oraino lanak dituzte otrixianoek.\nAro gaixtoak gibelatzen du lana, sailaren burutik buru. Han-hemenka zonbeit borrokaldi tirabirako baizik ezta.\nGure aeroplanetarik hamarrek harrotu dituzte gain behera, Metz hiriko gara, Strasbourg-eko soldadotegi bat eta handik hurbil bertze atherbe batzu, aireko tresneriaz betheak.\nKarpathes mendietan kanoi burrunba gaitza. Rusoak ez daudela lo.\nArras hiriari arizan da gaur etsaia bombe ukaldika. Su lothu da karrika batean, bainan laster hil dute. Argon-en Bagatelle deithu tokian bombes botatzen arizan dire arroil-erreka batetik bertzera. Min guti.\nHarmanvillerskoff deithu mendi bizkarraren gain-gaineratu gira. Presoner multzo bat hartu dugu; aitzindari zonbeit ere ba.\nBerri funtsik ez, baizik ere atzo larunbatean alemaneri hartua ginioten arroil-erreka pozi batez nausitu zauzkula berriz. Noiz arte? Ikusiko. Bakhan zauku holarik gerthatzen, eta orduan ere, galdu poxia berriz eskuratzen dugu.\nHartmanvillerskopf delako mendi kaskoan erroak eginik, nausituz geroz, ez gauzkate hanxetik behin kendurik.\nPreso hartu ditugu han, berrogoi bat aitzindari, handi eta ttipi, eta 353 soldado.\nYpres-eko aldean aleman atherbe handi bat jauz-arazi dugu dinamitaz. Arroil-erreka puska bat, bezperan guk hartua, berriz nahi zuketen beretu; muthurreko bat onarekin joan dire gibelerat, lau hatzez goiti han berean gelditu ez direnak.\nBertze toki batzuetan ere hartu dugu esku-gain pozi bat. Hartua hartu.\nBerriagoko handirik ez gerla tokietan egun, bazterrak orotan berotuz doazila baizik. Oldar handia berandetsia dutenek ez dute zeren etsi. Ari da hurbiltzen, irabazteko esperantza handiarekin.\nOthoitz egilentzat ere orai da mementoa. Laguntza guziak on dire; nork ahantz orotako beharrema?\nSoldado gaizoeri ohointzan ari zitzeielako aitzindari tzar hura kondenatu dute zazpi urtheren preso; la réclusion, gaztigu idorrenetarik da.\nOhoinaren lagun ematzarrari bi urte presondegi. Eztu soberarik.\nIRAKUR OKOK HAU\nBa, adixkideak, nahi nuke irakur dezadazuen guziek hauxe; bertze deus egungo Eskualdun huntarik irakurtuko ez duzuenek eta orok, irakur othoi hau.\nGizonek, emaztek, gazte eta zaharrek; soldado ohiek eta geiek; bihotz eri minberenetaraino, haur hotzak eta ora barne.\nIrakur eta irakur-araz.\nOrotan orok jakin dezazuen eta oraikotik behingotz buruan har, zer putikoak diren gure etsai alemanak. Ea zortzi bat hilabethe huntan ja zuek eta nik entzun elheak, alemanen abrekeriez, gezurrak zirenez, ala egiak; ez othe ziren kazetari buru bero batzuen gogotikakoak, etsaia itsustuz, herraren buhatzeko haren kontra.\nIdek begiak orok, eta irakur, hau hemen, bederazka, ixiltasunean, aphaletik; edo etxeko guzientzat gora, irakurtzalerik hoberenak, arte duzuen batez.\nBeraz joan den igande ilhuntzean, elizatik lekhora, banoa Delay Jaun medikuaren eritegira, berriki han egon muthiko maithagarriño baten berriak xeheki jakinik behar niozkatela igorri haren etxekoeri oroz batean han diren soldado eri eta kolpatu gaizoetarik ere zonbeitekin solas eginen nuela.\nEririk, kolpaturik egundaino nehork nehon ikusi badu, adixkideak, nik dut ikusi eta mintzatu hanxe bat...\nSoldado bat, gazte hotza, nahiz baduen, iragan urritik hunat, jasanik aski, goiz zahartzeko!\nGor da eta mutu; edo hala zen hunat jin delarik; emeki-emeki beharriak idekitzen hasiak ditu; mihia ere ba poxiño bat, bainan hurrikiago.\nBertze hanitzi bezata, kanoi handien azantzak eta inharros-aldiak daizko beharriak pekadarenak bezen elkor bilhakarazi.\nGutiago dire burrunba ikaragarri harek mututzen dituenak; bainan gerthatzen dena da noiztenka.\nBatzu sekulakotz halahala geldi diten beldurtzeko da omen; gehientsuak behin pausuak, gero azkenerat electrikazko artha berezi batzuek, ez badaitzu ere osoki, lehengo heineratzen, erdi sendatzen ditu araiz.\nHau Bordalerat igortzekoa dute artha berezi direlakoen emaitera; bainan aiphatu orduko nigarrez marraskan hasten da, othoizka, ez dezaten harat ereman; hemen nahi duela egon, serora on hauien hegalpean, senda ala ez.\nIkusi bazinute gaixo muthikoa! Zer begiz behatzen zion serora buruzagiari haur ttipi batek bere amari bezala!\nErdi gor, kasik osoki mutu ba oraino, bainan bertzenaz kolperik ez... Edo, zer diot?... Kolpea kolpearen gainera bihotzaren erdiz erdi.\nIrakur azue letra hau, duela, bortz hilabethe, soldado gaixoari bere koinat batek igorria Frantzia behereko eritegi batetarik, «Aneia maitea» erraiten diola bere arrebaren senharrak, hanitz tokitako usaia den bezala.\nSortzez ere alde hartakoak dire; bainan ez familiaren, ez herrien izenik ez dugu eman nahi Eskualdun huntan, nehork ez baitaki kazeta bat noren eskura ditaken, eta alemanak aiher bailitazke, mendekioz bardin, zer nahi egin, —padara luketen ber— huni berari ala hunen herritar edo ahaide bizirik hatzemaneri.\nL..., urriaren 20an 1914.\nGaixo aneia maitea,\nLerro hauk igortzen daizteat, jakin nahiz hire berri zerbeit. Balinba ontsa hiz bethi eta egundaino bezen azkar, kuraiatsu.\nNik mementoan osasuna diat. Jakizak buruilaren 14an beso eskuina kolpaturik ukhan dutala, eta ja kasik sendo, laster berriz surat itzultzekotan nizela.\nEgunak luze zaitak hemen hola, deus ari gabe.\nBehar deat erran, aneia maitea, ene emaztearen berriak ere ukhan ditudala Suisan gaindika, itzulian. Ongi zoak, ba eta gure bi haurñoak.\nBadiat bertze berriagorik ere hiri gaztiatzeko, bainan bebar nuk utzi, othoi, ene erraitekoen erraiterat bihotzetik lumaren puntara heldu zauzkitan bezala.\nDakitalakotz bethidanik zer kuraiaren jabe hagon, eta zoin azkar bihozminik handienen jasaiteko, menturatzen nuk ene emazteak igorri daitan berrien hiri heltzera, jakin ditzakan diren bezala, zonbat ere baitire hitsak.\nOrhoit hiza, gaixoa, nola agorrilaren 2an, soldado joan hintzen, etxean utzirik hire aita eta ama onak, hire aneia gazteena, eta hire iloba ttipia, hik bezen maite nehork etzuena, nehork sekulan ez baitzezoken gaizkirik erran, hi bethi haren alde altxatu gabe, familia guziak hire gomendio utzia baitzuen, gaixo haurra, orhoit hiz, eztea hala?\nSinesten ahal duk odol gaixto onik egin dutela, hik hek bezenbat heiek hi maite bai hinduten, hi etxetik joanez geroz, ez ditek ukhan onik.\nGaixo aneia, izan hadi azkar, kuraia har zak. Bil-zkik hire arimako indar guziak, igortzen daiztedan berrien jasaiteko, nihauri ene emazteak igorriak.\nEz hago araiz jakin gabea, buruilaren 12an alemanek gure herrian berenetarik egin zutela, etxe guziak arroatzerainokoan.\nArratsekotzat denak mozkor arraildurik, bazter guzietan hatzemanak oro hil, zer nahi itsuskeria egin, hasi zitukan.\nHire aita eta hire ama hil tie, eta heiekin bertze auzo leherra. Hire aneia karrikan baitzabilan, harat hunat lasterka, heiagoraka hiltzen ikusi dohakabeeri oihuka: «Aita, Ama!»...\nHainbertzenarekin sarjant frantses bat kolpatua, zauri izigarri batzuetarik odola zariola, herrestan baitzoan han gaindi, ahal zuen bezala badoako hire aneiari aldera: eman dezola ur-hotz xorta bat, othoi, othoi.\nGaldatuaren emaitera doakolarik sarjant hil hurran dohakabcari, hor heldu zaiok urhats bizian gainerat aleman soldado aitzindari bat izigarriko larderian.\nEskutik kentzen ziok hire aneiari sarjantarentzat ekartzen zuen ura, erraiten diolarik: «Emak hunat edari hori; ez hik ez horrek ez duzue urik edanen gehiago. Elgarrekin hiltzeko hobeak zirezte».\nManatzen zeiek soidadoeri, kali ditzaten biak tiroka, eta tiro egitera zoazilarik aleman soldadoak, kheinu egiten ziotek aitzindariak: daudela ixtant bat.\nHartu sakelatik bere errebolbera, eskaintzen ziok hire aneiari, erranez: «To, hunekin muthurra hautsirik lurrerat botatzen baduk sarjant hori, uzten deat bizia; bertzenaz hireak egin dik».\nAneiak hartzen dik errebolbera; itzul —bizi-bizia— behin sarjantari buruz, alegia hura hil nahi; krak, batbatean gero izul aleman aitzindariaren alderat, hau erretzen dik berehala, lehen kolpe.\nHan berean laster, tiroka zilhatuak, erortzen dituk sarjant frantses dohakabea eta hire aneia.\nEtzakala, gaixoa, hunentzat bederen nigarrik egin. Bere eginbidea bethe baizik ez dik aneiak. Bulletin des Armées delakoan ohorezki aiphatu ditek. Gure izena ohoraturik sekulakotz hil duk. Biba hura. Baditakea heriotze ederragorik?\nEtzakala hire buruaz etsi, gaixo aneia. Etxerat itzultzen haizenean, hire arreba kausituko duk han ama, eta ni hire aita. Ba eta gurekin gure bi haurrak, eta bertze iloba hain maite dukan hura.\nGure beha zaudek lauak, begiak, xuriturik, sinesten ahal duk.\nEta orai ez nakikek gehiago zer igor, baizik ere, har dezakan pazientzia eta kuraie. Elgarretaratzen girelarik, hire bizipideari buruz har ahalko duk sail hasia.\nBururaino heltzen lagunduko haitugu beharrez. Hire paperentzat ez izan beldur; Luisak oro esku onetan altxaturik zauzkak.\nEgin berri ginituen lau etxeak erre suntsitu zaizkuk etsaiak. Ni ez nuk lotsa. Zertako hi?\nGoraintzi ene emaztearen, gure bi haurren eta hire bertze ilobañoaren partez.\nIhardets ezadak: hitz-emaiten dautakala ukaitea gure nahigabe guzien gizonki jasaiteko indarra.\nHire aneia (koinat), arreba eta ilobak, bizi guzikotzat bihotzez hireak».\nElgarri zoin atxikiak letra hortarik ageri diren ahaiden arlean damurik ezta hor ikusteko, amodioaren sustengu eta sustatzale, holako zorigaitz ela bihotzminen eztigailu, erlisione izpi bat.\nUrrikalgarriago baizik ez dire dohakabeak, hil eta bizi; jainkotiartasun gehiago eta hobe baizik ez baita holakoetan.\nGaixo soldadoa! Zonbeit hitz bakar adi doi-doia eta erran baizik ez ditzazkenaren aldean jarririk dutanean irakurtu, burutik buru, nigarrez artetan bustiz, eskuararat itzulia, hitzez hitz, hor duzuen goragoko letra, zonbeit elhe on erran daizkot gaixo martir minduru hari.\nBerriz ikustera joaitea hitzeman diotalarik letra lazgarri hau gibelerat eremaitearekin, milesker erran nahi eta ezin erran, eskua tinkatu daut, hipaka, ezkerraz begitartea gordetzen zuela.\nDeus gehiago ez erran beharra, ez diot bada galdatzen, ontsa baino hobeki egin ustez, ea nahi zuenez, berak izkiria ez bazezaken, haren berriak igor nitzon letraren egile koinat on hari!...\nErran banuen erran! Zart, berehala marrumaz hasten zaut; buruz eta eskuz keinuka, etzuela nahi; bulharrez, lephoz, mihiz indarka, biziki nekez atheratuz gaixoak hitz bakar hau, bi aldiz:\nHarritua, zonbeit zauri, uste gabetarik, hunkitu niokenez, othoizten dut eztadin holaka. Keinu egiten daut, ez dela neretzat kexu, bainan urrungo heientzat. Ukumila bildurik, besoa luzatzen du, aleman urdo tzar hek han nonbeit ikusten batitu bezala.\nHek, hek ditu higuin; baitu zeren!...\nMintzatu nahi, eta ezin mintza... Brau, seroraren ganat itzulirik keinuz galdatzen diozka paper eta kraiona.\nMahainari jarririk lotzen da izkiriatzeari, —bainan zoin nekez! Hiru lau alditaraino, paper eta kraiona bazterrerat, burua bi besoen gainerat aurdik; xuti eta jar. Azkenean hitz hauk izkiriaturik emaiten dauzkit begien aitzinera: «Ils l'ont tué».\nKoinat bihoztun hura, beraren eta bere iloba haur hotzen azken sustengua, hil diote geroztik holetan, alemanek. Buruz buru gelditzen da bere arreba, hiru ilobetarik bien ama alharguntsarekin.\nEz jakin azken kolpea duenez oraino. Anhartean, sinetsiko nuzue, erraiten badautzuet, ez diotala xehetasunik galdatu, noiz eta nola dioten koinat hura hil.\nOthe ditake arima batean zauri bihotz-erdiragarriagorik?\nEtsaiak erran du, zeruko Jainko-Jauna:\n«Haren alde, gain hartan, zinela emana!»\nEz zare sekulan agertuko heiekin,\nBethi zare, guduan, izanen gurekin;\nEtsai horien kontra, zu... Frantziarekin,\nBethi, bethi zuzenarekin!\nOi Jauna, sekulan ez ahantz heien krimak! Adizkitzu milaka marrumaz arimak!\nEz dugu ikasi hiri baten funditzen,\nEz eta, errabian, elizen erretzen!\nEz dugu guk egin haur ttikiz masakrerik,\nEz dugu xaharrik hil, ez eta andrerik!\nZuentzat, soldado kolpatuen hiltzea;\nZuentzat, hil direner dirua kentzea,\nFrantsesek, beldurrez, armaden aintzinean,\nEz dute emazterik ezarri sekulan!\nHuna primadera. Iguzkia agertu da goizean goizik zeruan; lorea sortu larrean; xoria kantuz hasi sasian. Ah, zer zoriona gerlarien bihotzetan!...\nAspaldi du: eskualde hautarat heldu ginenean etsaiari zafraldi bat ederra emanik, aintzindariek erran zaukuten: negua hemen iraganen ginuela, aintzinago joaitea, bilhatu gabe, aroaren eta bertze asko zeren gatik.\nIragan da negua eta ethorri primadera. Ixilik zauden bazterrak. Egun hautan bereziki etzuen gehiago iduri gerla zela. Orai, zer da gertatuko? Noiz eginen dugu oldarra?\nNahiz ez naizen ni bertze bat baino jakintsunago, ikusiak ikusi, entzunak entzun, huna zer dutan uste; gerlak ez duela hainitz iraunen...\nHemen baditugu, ehunka, gizonaren izpirituak asma ditzazken gerlako tresna mota guzietarik; zoko moko guzietan gordeak, ahoak zabaldurik daudela, zakur errabiatuaren pare, orroaz hasteko hein-heinean. Hasten direlarik, ez diote neholaz ere buru egin ahalko etsaiek. Zinkurinaz, haikatuko dire beren parropietarat, gibelaldea biribil...\nBertzalde, guziek dakitena da, gosetea hedatzen ari dela Alemanian. Gure etsaiek ez dute ukatzen ahal, ez dutela ogi mikorik. Aspaldian, K.K. delako ogi batez dire bizi.\nUste zuten patata berriarekin zerbeit eginen zutela, bainan horra non patata galdu zaioten. Nola bethe hertze luze hek? Dutenarekin tronpatuko dituzte bizpahiru ilabethez. Bainan gero? Gero... plazer badute eta ez badute, amor... eman beharko.\nHori da Ameriketako, Angleterrako eta Frantziako kazeta-egile aiphatuenen ustea.\nHoriek hola, eman dezagun Alemanek badutela ausarki jatekoa. Halere gerlak ez du hanitz irauten ahal.\nEgunetik egunera, flakatuz, ahulduz doazi eta frantses-angles-rusoak azkartuz.\nJa hiru miliun gizon galdurik badute Alemanek. Mainku, konkor, okher eta mila debrukeria harturik ere soldadotzat. Heien armadak ez du jo orai gurea balio. Jeneral japones batek du erran hori, ez nik. Eta jeneral horren arabera, primadera huntan, azken ukaldia aise emanen diotegu.\nAlta, ez du bada Otrixiak lagunduko. Hau jada errekak behera joana da. Bere uliekin aski badu, bertzenetan sudurra sartu gabe.\nBeraz, Eskualdunak, altxa bihotzak. denborak heldu dire. Uste guzien arabera, udan gure Herria, gure burhasoak, gure etxeak, gure mendiak eta gure itsasoa ikusiko ditugu. Eta agian, orduan eginen den bakeak iraunen du, gure haurrak eta gure haurren haurrak handitu arte. Egon ongi.\nUsaiako berrikariaren ganik:\nPazko eguneko hor ukhanen ditutzu lerro hauk. Ez dakit zerbeit berri handi gerthatuko denetz arte huntan; zortzi egunez urak egiten du bide. Gerla hunek urhatsak xuhur ditu, orai artio segurik, bainan gutien ustean eginen du urhatsaren orde jauzia ere. Iduri luke hartan dela.\nAnhartean gure gerlariak Pazko denboraz orhoituak dire. Tenorez hasi dire beren eginbidearen bethetzen, mahain saindurat hurbilduz pausu egunetan.\nElizak bazter hautan soldadoz betheak ikusi behar lituzkete, goiz arratsetan, horko aho handi batzuek. Nahi nuke bereziki aste huntan egin balute itzuli bat, hemengo ur hegi bateko bizpahiru eliza zaharretarat, Eskualdunen erreximendu bat edo bertze pausuan zaudelarik hor gaindi. Aste hunen lehen hiru egunetan zazpi ehun gizon jin dire lerro lerro mahain saindurat, herri ttipi batean joan dire gero berriz beren erreketarat, bihotza hazkarturik.\nEz niz mintzo bakharrik Eskualdunez. Aithortzen dut hortan ere nausi direla bertzeri. Bainan bertzeak ere zerbeit ari dire. Eskualdunen erreximenduetarik ezker nindohalarik ilhuntze batez, herri txar batean trikatu nintzen, su-pizteko zonbeiten beharrez.\nHain xuxen, Eliza aldean gerthaturik, kantu batzu entzun nintuen, eta sar jali bat egin nik ere; mukurru bethea zen Eliza. Arrats guzietako benedizionearen azken kantuetan ari ziren.\nOro akhabatu zirenean, gizon gehienak han egon ziren luzaz, zoin bere tokietan, belhauniko edo jarririk, gizon zahar eta gazte, batzu arrasorioak erhietan, bertzeak beren buru bizardunak eskuen artean, beren familia eta Jainkoa gogoan.\nIlhuna jiten ikustearekin, jali nintzen, urruntxago heldu behar bainuen. Hanbertzenarekin hasi ziren berriz kantuz... Etziren Eskualdunak. Gain hautakoak ziren oro.\nSuari liurbilago eta erlisione gehiago bai ta ere kuraie gehiago. Hainitzetan ohartu nitzan gauza horri.\nHirriskutik urrun bizi direnek bihotza hilago dute gisa guzietarat. Gerla luze hunen lana gau eta egun erreka zilhoetan egiten duten gizonak dire ikustekoak: hek dire gutienik lotsatuak. Gorputzez zailago, jarriago eta gogoz ala bihotzez beroago, azkarrago, harroka batzu iduri; espanturik egin gabe, ixilik bururen buru beren eginbide dorphea deramate azkarki.\nNegu huntako egun eta gau izigarriak eta oro ahantzirik, soldado eskualdun gazte batek erraiten zaundan egun hautarik batez: «Ba, orai bederen lakhet du erreketan!» Lakhet! Bai, ikusien aldean, oraikoak ez zaizko deus ere haur gaixoari!\nEta gero berehala begia ilhundu zitzaion; galdegin zuen ixil ixila: «Zure ustez atxikiko othe dute gure heiek, han herrian?»\nEntzun duzue? Gure heiek, han herrian? Beren iraupenaz ez dute dudarik. Griña guzia zuen bihotzaz: iraunen othe duen, azkar, bururaino.\nGerlako goiti beheitiez ez dut aste huntan halako zer handirik.\nAroa ezin finkatuz ari da itzulika. Lurra oraino heze dago. Bizkitartean aireplanak bederen agertu dire berriz, egun argietan. Alamanak izigarri gora dabiltza. Ez ahal dute gauza handirik ikusten. Bainan aphaltzen balire, balukete hegaletan phereka aldi ederrik.\nGure tokian erdi deskantsua dugu bethi. Han hemenka kanoiek aste huntan egin dute lan. Bainan ez dugu ikusi Alamana bere zilhotik kanpo. Gu ere barnean gaude. Leihotik so egiterat haizu, bai eta ere tiro zonbeiten egiterat, atzemaiten dena atzeman.\nKolpatu guti, arras guti ba; bainan halere direnak sobera. Alamanen kanoiek kitzikatu gituzte iragan astean baino gehixago, tokitan. Bainan ezagun dute hazkurria xuhurtua dutela.\nGure ezkerrean Soissons-eko kathedraleari buruz lothu dire, beren kanoi handiekin. Jadanik pilar bat lurrean zuen eta gaina zilhatua. Aldi huntan balentria labur ukhan dute. Hasi direneko, ixilarazi ditugu, muthurrean atzemanik. Urruntxago ereman dituzte beren tresna tzarrak, bertze nunbeit gordetzeko. Geroztik geldirik egon dire.\nGoraxago, Arras hiriaren gaineko aldean, mendixka bat hartu diotegu jauzian, abantail handikoa, burdin bide batzuen nausi gelditzeko. Guk mila gizonekin egin lana, lau mila gizonekin egin beharrez entseatu dire, debaldetan.\nBelgika ezkinan, anglesak ari dire bethi azkartzen. Lille-ko hiri handirat buruz hurbilduak dire, emeki emeki.\nGorago, Belgikanoak, beren erresuma xokoan, egun guziez bermatzen dire, bethi Alamanaren kitzikan. Heiek ere gaina hartua dute, Anglesek bezala, eta etsaia han daukate hats hantua, bethi gizon berrien beharretan.\nGure eskuinean, Reims-eko hiriak jasan ditu berriz ere etsaiaren kanoi ukaldiak. Hango gizon batek erraiten zuen, ikusiz Alamanen errabia: «Berriz gure kathedraleari lothuak dire. Marka ona! Mendekioz ari dire. Nunbeit zafratu dituzte Frantsesek!»\nEgia zuen. Champagna gainean galdu lurrak berriz eskuratu nahiz, jokatu dire azkarki; bainan metre bat ezin irabazi dute. Mendi bat galdurik, bizpahiru bideren juntan, petrola sutan aurdiki dute gure soldadoen gainerat. Aberekeria guziak on zaizkote!\nVerdun-eko hiria nahi baitzuten baitezpada setiatu, gero-ta urrunago dute beren aztaparretarik. Bizpahiru tokitan, etsaiaren lerroek amor egin dute, eta heien zilhoetan Frantsesa kokatu.\nMartxoko hilabethe guzian gaina hartu dugu, bethi zerbeit irabazi, deus ez galdu.\nEtsaiari erakutsi diogu, nahi ginuen lurra hartzen dugula bethi, eta hartuz geroz atxikitzen. Berri txarra alaman urguluntsuarentzat.\nBortz gogoeta ilhun eginik daude geroztik.\nZertako uste duzu igorri dituztela Parise-rat, gauaz, beren airetako handi hetarik? Gure iziarazteko, ala beren jendeari bihotzaren altxatzeko? Beren ogi beltzaren gainean gasna poxi bat, hedatu nahi, zerbeit gisaz, ez dezaten egin kurrinka saminegi?\nGuti aski dute kontsolatzeko. Tresna handi hoiek burrunba puska bat, egiten dute, bainan gerlako goiti beheitian tirrit. Beren ustez bazterrak harritu beharrean zituzten; kexu ditugu, kexu. Marka ona guretzat!\nBerri on handi bat jin zauku Rusoen ganik. Hiri bat Otrixianoeri hartudute ehun eta hogoi mila gizonekin!\nAspaldion beha ginauden, Przemysl delako hiri horrek noiz eginen othe zituen bere azken uztarrak. Rusoek inguratua zaukaten, eta ikusirik nahi ala ez eskuetarat ukhanen zutela, denboraren buruan, gizonik galdu gabe jokatu dire, deskantsuan egonez tokiaren gainean.\nHorra zuhurtziaren saria! Otrixiaren zitadela azkarrenak amor eman du, gosetea ezin jasanez gehiago. Alamania guzia holako zerbeitek atzemanen du azkenean: hatsik ezin hartuz leher egin beharko!\nZer alegrantzia gure lerroetan, holako berri on handiak jakiten ditugularik, eta Rusoen armada handi bat ikusiz libro, aintzina jokatzeko nahi duen tokian, Otrixianoak ja herrestan dabiltzalarik! Jauzi handia eginen dute oraikoan, nahi eta ez, mendietan gaindi, Hongria-ko ordoki zabaletan barna. Hango goiti beheitiak gure alde jartzen ari dire gero-ta gehiago. Hango etsaien indarra kraskatua dago bethikotz.\nBaso bat arno gehiago eman daukute, bitoria horren ohoretan. Ez da, batere astokeria... Egin dezatela Rusoek lehenbailehen bertze balentria handi bat, pinta arnoa balioko duena!\nEz ahal dauku nehork ahotik ebatsiko gehiago gure puska, Desclaux gure moltsero handia itzalerat juanez geroztik. Zer ihizia! Emazu gero kazetan, preso dela, zazpi urtherentzat bakea dugula!\nDutxulotik ari zen arno edaten, beldurrez hurrupa txarregiak egin, eta zikiro azpi hoberenak igortzen zituen andere zikintsu batzuen asetzeko.\nHemen oro loriatu dire, jakin dugunean etzela behin agertuko iguzkitarat.\nJatekoaz kestione, ogi hauta dugu bethi; xitxiaz nardatzen hasia niz haatik, xingarra baitugu kasik egun guziez. Ez dut errengurarik bertzenaz, puska frango handia hunkitzen dugu. Ni segurik xakhur batekin partzuer ari niz.\nXingarrarekin irrisa gehienetan. Barnearen freskatzeko ez omen da halakorik.\nHoik oro hola, banoha etzaterat.\nEz dakit batere zer erran dautzutan ere: gogoa lagunek nahasi dautet beren haroaz eta musikaz.\nXirribika bat etxetik ukhan berria du batek, eta hitz dautzut badugula geroztik kantu eta dantza.\nGerla tokian, martxoaren 28an.\nIgan egün hoitarik batez, Belge eli bat izan omen die süprefetari galdeiten zertako ez düten ükheiten legiak emaiten deien lagüntza?\nEz dakigü xüxen zer ihardetsi deien jaun horrek, bena hun da jakitia zer diren gaiza horren gañen bakotxaren dretxoak eta eginbidiak.\n1°.— Ihes jin bakhotxari Frantziako legiak segürtatzen deio egüneko hogoita bost sos (1fr. 25) eta haür bakhotxari, 16 ürthiak bethe artio, egünian harmar sos (0fr. 50) Lagüntza hori hartze die ürthatsetik hünat eta galdein behar die egoiten dien herriko Merian.\n2°.— Lagüntza hori ez die izanen eskeintzen zakoten lana edo enplegia ez badüte hartü nahi, üntsa pagatürik delarik.\nGaiza horren gañeko ez-baien azken jüje diateke Jaun Prefeta.\nEz dütie lagüntzarik 18 ürthetarik 30 ürthe arteko gizonkiek, soldado izan behar baitie, Belgikano badie.\n3°.— Lagüntza hori züzenez, ihes jina den arrotzarena da. Bizkitartian arrotz hori atxikitzen, hazten eta bertitzen dienak lagüntza hori hünki dezake. Bena othoiztia da itzül dezen arrotzari, hortarik pharte bederen, izan dezan sakelako sos zenbait; eta bere lekhürat itzültzen deneko eskü-gain aphür bat, bizi ahal dadien han lanpidia gerthatü artian.\nGaiza segürra da karitatia emanez egiten dela eta Üskaldünetan ihurk ez diela baliatü nahiko, arrotz horien mikoaz, bena eginen diela beretako nahi lükian berzala.


Traktore Fabrika, Hornitzaileak - Txinako Traktorearen Fabrikatzaileak\n4 × 4 Nekazaritza Diesel Mini Traktorea 4wd Kabina / Eguzkitakoarekin\nLau gurpileko traktorea trakzio eta gidatze mota da, funtzio osoa, funtzionamendua erraza eta baserriko makineria mota guztiak dituena. Oso erabilia da goldatzeko, birakako laborantzarako, ereiteko, ureztatzeko, ihinztatzeko, uztatzeko eta garraiatzeko, etab. Arroiletan, lehorrean, lehorrean eta baratzean.\n12h 15hp 18hp 20hp 24hp 28hp 32hp 35hp 4 gurpileko traktore txikien prezioa\nTresna desberdinak dituzten mini-traktore berriak egokiak dira lautadetarako, mendietarako eta muinoetarako, tresna egokiekin batera golde, biraketa-laborantza, uzta, landaketa, ponpaketa eta bestelako eragiketetarako.\nHau da gure traktore txiki berriena (mini-traktorea), oinez ibiltzen diren traktoreetatik aldatu dira. Gure bi motatako motekin bereizgarria da bere lau gurpil guztiak mugi daitezkeela.\nFabrikako hornidura Mini baserria Lorategi Traktorearen prezioa\n1) Erregai kontsumo txikiko motor polifazetiko eta potenteak - Zure produktibitatea eta eraginkortasuna hobetu.\n2) Diseinu ergonomiko eta trinkoak - Esperientzia erosoa eskaintzen duzu landatzen, goldatzen, labratzen, etab.\n3) Baserriko lanabes ordezkagarriak: errotazio-labarra, atoia, potota-biltzailea, zulatzeko makina, FM segagailua eta beste zerbait.\nBaserri txikiko mini traktorea salgai\nFabrikako hornidura Prezio merkea\nGoi mailako kalitatea\n12 CV 15 CV 18 CV eta 20 CV diesel motorra\nTxinak 20 zp-ko traktorea / bi gurpileko traktorea fabrikatzen ditu salgai\n15hp-ko traktorea oinez / mini traktorea / baserriko bi gurpileko traktorea / bi gurpileko traktore fabrikatzaileak / ibilgailu elektrikoa traktorearen atzean


Urtarrilaren 13an Biotz Alai abesbatzagaz kontsertua Getxo Antzokian\nUrtero legez, otsailaren 5an, Bilboko Begoñako Aste Musikalean parte hartu genduan. Martiaren(Martxoa) 31an, Garaien, urteko lehen Udabarriko Kontsertua eskaini genduan. Beste hirurak, Maiatzaren 5an Bermeon, Maiatzaren 12an Gordexolan eta Maiatzaren 26an Mallabian izan ziran. Maiatzaren 18an eta Arrain Azoka zala eta, Alkartasuna Dantza Taldeagaz batera kalejirea egin genduan. Maiatzaren 26an, Mallabian emon beharreko kontsertua baino lehenago, Bermeoko Zaharren egoitzan abestu gendun.. Bagilaren (Ekaina)13an Bermeoko Aldatseta kalean San Antonio jaia zala eta, izan ginan abesten.\nGaragarrilaren(Uztaila) 28tik 31ra Galiziako Pobra de Trives-en izan ginan. Herriko abesbatzagaz batera izan ginan ekitaldian eta Vox Hominis, ahots lodien abesbatz barriaren aitabitxiak moduan egon ginan. Bidai paregabea izan zan, arrakastatsua eta Galiziako lagun min asko lortu genduana.\nUrriaren 28an, “ Bermistoria” erdi aroko azokaren barruan eta fraideen omenez, meza abestua egin genduan. Zemendiaren(Azaroa) 22an, Zezili Deunaren jaia, musikoen zaindariaren egunean, herriko kaleetan zehar kalejirea, Aurrekoetxea kalean hasiz, berton bai dago Santaren irudia. Egun bi beranduago meza abestu eta urteroko afaria egin genduzan Eta azkenez, Abenduan Gabon Kontzertuak izan genduzan. Bermeoko kasinoan, 21 an. 22an Artean, Igorreko abesbatzagaz batera eta 27an Astrabuduan, hemen ere herriko abesbatzagaz batera.


HEZKIDETZAN ESKU HARTZEN talde-bloga: HIZKUNTZA EZ SEXISTAREN INGURUAN HAUSNARTZEN\nHizkuntza komunikatzeko tresna nagusia da. Horren bitartez, gainera, balioak transmititu eta errealitatea izendatzen eta interpretatzen ikasten dugu. Gainera, hizkuntzarekin, emakume edo gizon izanda zer den zilegi eta zer ez, zein esparrutan, zein baldintzetan… transmititzen dugu, estereotipo sexistak erreproduzituz edo gaindituz.\nHizkuntza sexista den edo bere erabilera den sexistaren inguruan Amaia Alvarez Uriak idatzitako artikulua oso interesgarria da. Horretan, gai horren inguruan dauden bi iritzi azaltzen dira bata zein bestea argudiatzeko. Amaia Alvarez Uriaren arabera iritzi zabalduena da kultura/errealitatea dela sexista, eta hori aldatuz gero, hizkuntza-sistema ere aldatuko dela. Ondorioz, ez dago hizkuntzan aldaketarik egin beharrik, edo ez da lehentasun bat izan behar hizkuntzaren sexismoarena.\nEuskarari dagokionez, horrek ez du genero gramatikalik , eta beraz, era hezkidetzaile batez komunikatzeko aukera ematen digu. Hala ere, adierazi behar da, euskarak baduela genero breizketa eta batzuetan desegoki erabiltzen dugula. Hori ikusteko inbertsioaren erregela lagungarria izan daiteke. Euskararen erabilera ez-sexista egiteko, hiru dira arau orokorrak:\n1. Genero kutsadura sahiestea\n2. Maskulinoa orkortzaile gisa ez erabiltzea\n3. Euskarak duen araudi ez baztertzailari jarraitzea.\nHorretaz gain, zenbait arazo topatu ditzazkegu: gizona generiko gisa erabiltzea, “giz-“ erroaren erabilera generikoa, gaztelera zein frantsesaren eragina, genero kutsadura, itxurazko bikoteak, parekiderik gabeko terminoak, jauzi semantikoa, androzentrismoa, emakumeen aipamen asimetrikoa, sexuen araberako ezaugarri eta balorazio ezberdinak, irainak, txisteak, piropoak, bromak….\nKomunikazioan hizkuntzaren bestelako adierazpenek ere parte hartzen dute eta hori ere kontuan izan behar dugu:\n- Hizkuntza ikonografikoa: erabiltzen ditugun irudiak aztertu behar dira: zer erakusten dute, sexismoa erreproduzitzen dute ala ez, alternatibak proposatzen dituzte…\n- Hizkuntza gestuala eta ahozkoa: erabiltzen dugun doinua, tonua? Berdin onartzen da neska edo mutil batean…. Gorputz hizkerak zein mezu transmititzen du? Zein espazio erabiltzen du?\nGai honen inguruan hainbat gida daude. Nik administrazioan egiten dut lan, eta beraz, administrazioan gehien erabiltzen direnak dira ezagutzen ditudanak:\n- Hizkuntzaren erabilera ez-sexistarako Jarraibideak- Gipuzkoako Foru Aldundia: http://www.gizaeskubideak.net/upload/documentos/eu/Hizkuntzaren_erabilera_ez_sexista.pdf\n- Euskararen erabilera ez sexista – Emakunde http://www.emakunde.euskadi.eus/contenidos/informacion/publicaciones_guias2/eu_emakunde/adjuntos/eusk_gida_eu.pdf\n- -Hezkuntzan erabiltzeko hizkuntza jarraibideak – Emakunde\nIkastetxean lantzeko erronka nagusiak hauek dira nire ustez:\n- Irakasleei eta jantokian eta patioetan lan egiten duten langileei euskararen erabilpen ez sexistaren inguruko prestakuntza ematea\n- Hizkuntzaren erabilpen ez sexista curriculumean txertatzea: alde batetik zeharka moduan, ikasgelan zein eskolan erabiltzen diren material guztietan kontuan izan hizkuntzaren erabilpen ez sexista (kartelak, liburuak, ariketak, ikasgelan erabiltzen den hizkuntza….) eta hizkuntza lantzen den ikasgaietan (euskara, gaztelania, ingelesa…), hizkuntza hori modu ez sexistan erabiltzen irakatsi.\n- Hizkuntzaren erabilpen ez sexista egiteko jarraibide batzuk diseinatu lan prozesu baten bitartez irakasle, ikasle, guraso, eta beste langileekin, eta konpromisoa hartu horiek betetzeko.\nIDAZLEA: Haizea Careaga\nETIKETAK #kare, Hizkuntza ez sexista